qundao/data-zh-poetry huggingface dataset:
自适
作者：文肇祉
朝代：明
体裁：七言律诗

虚堂高敞四垂帘，散发濡毫学素颠。菰首作羹供午饷，藤床支枕且安眠。近于世味看来澹，久悟玄机觉有缘。一事不关心似水，垆薰茗碗自年年。
自遣
作者：文肇祉
朝代：明
体裁：七言律诗

开窗四望意欣然，插遍新秧绿满田。乍暖又寒芒种候，启晴还雨熟梅天。池边细浪知鱼乐，草长平坡看鸭眠。自笑老来生计拙，疏慵真适有閒缘。
自遣
作者：文肇祉
朝代：明
体裁：七言律诗

日临阁帖学羲之，时有閒人过问奇。非为避喧成小筑，只因疏懒畏趋时。贫能寻乐愁俱遣，年欲瞒人发不私。数卷图书香一缕，茶瓯初歇试弹棋。
致政
作者：文肇祉
朝代：明
体裁：五言绝句

贪位怀百忧，何如归去好。莫嫌得官迟，但愿休官早。
舟中晓望
作者：文肇祉
朝代：明
体裁：五言绝句

夜泊葑溪上，朝过黄石桥。波光浮潋滟，红日起层霄。
舟中望太白楼
作者：文肇祉
朝代：明
体裁：七言绝句

昔年曾此醉中豪，太白危楼百尺高。今夜扁舟空怅望，依然月色照宫袍。
舟中望晓霞
作者：文肇祉
朝代：明
体裁：七言绝句

熙微晓色碧天澄，帆带青山树里行。好是楞伽湖畔寺，上方茶磨列苍屏。
舟次仪真有感
作者：文肇祉
朝代：明
体裁：七言绝句

归帆数幅又真州，记得随亲送北游。回首秋光逾七载，伤心满把泪交流。
舟泊潞河遇雨
作者：文肇祉
朝代：明
体裁：五言律诗

无媒辞魏阙，潞水殢归舟。一夜溪头雨，千林树作秋。乡心频入梦，篷底转生愁。不为琵琶泣，青衫泪自流。
舟过桃源梦故妻
作者：文肇祉
朝代：明
体裁：七言绝句

伯鸾时忆孟光贤，梦里重逢泪自潸。二十四年长别后，谁知又是布衣还。
荫白堂即事
作者：文肇祉
朝代：明
体裁：五言律诗

结屋近清嘉，虚堂背郭斜。门閒人问字，帘捲鸟啼花。盛世容疏懒，端居恋物华。斋头书满架，不羡子云家。
葺园
作者：文肇祉
朝代：明
体裁：七言律诗

园庐重葺近山村，寂寂无人昼掩门。手植棕榈看渐长，径栽松竹喜犹存。盘无兼味樽常满，几有馀香火尚温。正是一番新雨过，任教庭砌长苔痕。
虎丘
作者：文肇祉
朝代：明
体裁：五言律诗

出城将数里，尘土离人寰。远见林端塔，来登寺里山。云飞千顷碧，石点一台斑。箫鼓中流起，白公堤上还。
虎丘剑池祓禊
作者：文肇祉
朝代：明
体裁：五言排律

风光今日好，閒步剑池边。修禊千年事，暮春三月天。空中楼阁迥，池上辘轳县。少长忽咸集，啸歌时划然。流觞环列坐，煮茗汲三泉。放浪形骸外，登临杖屦前。岩花晴拂槛，涧草暮含烟。携榼追欢赏，沿流急管弦。兰亭芜胜迹，一记至今传。
虎山桥玩月
作者：文肇祉
朝代：明
体裁：七言律诗

光福西来水绕盘，虎山桥月在林端。霏霏细雾人初散，拍拍新醅酒亦寒。石塔影斜生夜气，画船停处起微澜。分明一幅南宫景，正好蓬窗倚槛看。
虞山桃花涧
作者：文肇祉
朝代：明
体裁：七言律诗

海虞山与白云齐，万树桃花古涧溪。漫往惭非晨肇辈，沿流疑入武陵溪。前村小坞闻鸡犬，作伴随身少鹿麛。共领夕阳奇绝处，青帘斜映画桥西。
虾䱉篇
作者：文肇祉
朝代：明
体裁：乐府曲辞

神龙忽下谪，混同虾䱉泥。黄鹄志千里，不及鹪鹩栖。周公居摄后，三叔流言懠。尼父道莫宗，楚狂歌凤兮。毁誉何足凭，谤议空相挤。庄周齐物化，万物安能齐。
袁氏列岫楼
作者：文肇祉
朝代：明
体裁：五言绝句

袁安结层楼，庭植千竿竹。远岫列窗中，人占丈人屋。
袁驾部考绩还南都
作者：文肇祉
朝代：明
体裁：七言律诗

奏绩趋随右掖垣，又乘匹马向长干。从知袁绍名推重，莫笑文同老得官。久别暂逢今又别，小寒初过正严寒。行行不久天书至，召入承明侍禁銮。
西山玉泉亭
作者：文肇祉
朝代：明
体裁：五言绝句

湖映玉泉西，泉亭傍石溪。吕公祠洞古，耶律楚材题。
西庄
作者：文肇祉
朝代：明
体裁：五言绝句

西庄邻古寺，红杏出墙头。骄马嘶金勒，成群作冶游。
见新月
作者：文肇祉
朝代：明
体裁：五言律诗

去国未千里，俄惊近德州。仲秋才二日，新月已垂钩。影逐斜阳下，光随过雨收。一年前此际，结伴五陵游。
观音阁
作者：文肇祉
朝代：明
体裁：七言律诗

曲磴层岩拥殿台，朱宫斜瞰大江开。桃花翻浪江豚上，石壁停云山雨来。时倚曲栏瞻贝阙，醉眠芳草梦蓬莱。浪游十载经过地，此日登临独畅怀。
览镜
作者：文肇祉
朝代：明
体裁：五言律诗

览镜对愁颜，西风秋雨□。惭看新白发，犹著旧青衫。酒醒难成寐，诗裁不用芟。辞巢双燕子，空自语喃喃。
试茶鬻笋欣然一饱喜而赋诗
作者：文肇祉
朝代：明
体裁：七言律诗

青山南畔久为家，曲曲陂塘树树斜。邻叟供来龙坞笋，山童时焙虎丘茶。旧时梁燕营新垒，开到蔷薇又落花。此日山林聊自适，鹤瓢鸠杖足生涯。
读书吕公祠
作者：文肇祉
朝代：明
体裁：五言律诗

满眼江南景，芳祠绿树遮。苔花侵画壁，旭日射檐牙。四座虚堂敞，一湾流水斜。晚来桥上望，明月照蒹葭。
读书楞伽寺松风阁
作者：文肇祉
朝代：明
体裁：五言律诗

重来湖上寺，借榻上人居。月色侵虚阁，松声和读书。揽衣惊鼠下，开卷试灯初。万籁一时寂，钟推更漏馀。
读南华
作者：文肇祉
朝代：明
体裁：七言绝句

开遍桃花柳拂烟，鸳鸯日煖傍沙眠。焚香静坐心如洗，细看庄周齐物萹。
谷日立春
作者：文肇祉
朝代：明
体裁：七言律诗

帝里惭为久住人，五云楼阁接枫宸。喜占谷日逢晴日，信是看春不当春。閒对茗杯元有味，老于笔砚益相亲。何时觅取归舟去，谷口躬耕学子真。
豫章行
作者：文肇祉
朝代：明
体裁：乐府曲辞

人生自有命，今日何可移。富贵不足慕，贫贱安能辞。商宗无梦寐，版筑畴能知。西伯不出猎，羊裘终钓垂。自古贤哲人，所遇皆如斯。若不委穷达，贸贸将安之。
贳酒
作者：文肇祉
朝代：明
体裁：七言绝句

虎阜山前屋数椽，赤栏桥下塔斜悬。偶思小饮沽村酿，晚市鱼虾正泊船。
赓有明铙歌鼓吹曲六篇 其一 圣人出
作者：文肇祉
朝代：明
体裁：乐府曲辞

圣人出，六龙飞。天眷德，起濠西。拨乱反正，天与人归。扫前元，正纲维。都建业，式九围。复自古帝王之区，奠万古帝王之基。
赓有明铙歌鼓吹曲六篇 其三 伐乌林
作者：文肇祉
朝代：明
体裁：乐府曲辞

我师驱故元，直扺漠北境。王旅奋义威，宵奔绝形影。太白冥，天狼净。战垒无复存，烽烟竟全屏。全师奏凯旋，踊跃踰燕领。万载庆升平，中土永宁靖。
赓有明铙歌鼓吹曲六篇 其二 定武功
作者：文肇祉
朝代：明
体裁：乐府曲辞

定武功，始渡江。江水茫茫，鼓声锋锋。下采石，平淮扬。东收吴越，西定湖湘。中原河洛恢其疆，秦晋燕赵咸归降。镇南粤，来越裳。武功定兮杀伐张，广轮抚兮歌元良。
赓有明铙歌鼓吹曲六篇 其五 应帝期
作者：文肇祉
朝代：明
体裁：乐府曲辞

于昭文皇，光承洪绪。密运神机，奠鼎燕冀。天纵文武，一怒安民，两京并峙。内抚舆图，外扼关塞。以握要几，以据全势。
赓有明铙歌鼓吹曲六篇 其六 摅武师
作者：文肇祉
朝代：明
体裁：乐府曲辞

摅武师，威加四海，奋雄图。大畏小怀民乃苏。廓清中土，功不可踰。风声丕冒如唐虞。季犁已讨，古刺群趋。明明天子颂，往古畴与俱。
赓有明铙歌鼓吹曲六篇 其四 宣辅政
作者：文肇祉
朝代：明
体裁：乐府曲辞

辅政资多贤，俊乂在官使。我皇善任才，文武咸愿仕。多士起濠城，四方亦戾止。功成歌皇风，万国皆遵轨。自古得士心，谁复能如此。
赠楞伽南上人七十
作者：文肇祉
朝代：明
体裁：古风

当年曾卧楞伽寺，日有敲门问奇字。窗明几净独焚香，燕雀犹怀鸿鹄志。南郊上人方少年，诵经趺坐佛堂前。闭关日夕修禅观，金磬时闻落远天。汲泉煮茗随吾适，时采于山美可茹。上人真是远公流，愧我元非苏晋侣。误落尘网三十年，归来重到湖山边。来参雪窦一龛里，袈裟云卧如金仙。香灯岁晚无异昔，小阅浮提已七十。愿结莲社山之中，自笑声名何用足。
赠沈道人
作者：文肇祉
朝代：明
体裁：古风

沈休别我非一日，归自南屏岘山隔。岘山岧峣霅水西，碧浪湖连芳草色。今来访我白云深，云深塔影空沉沉。铜盘戏曲梅花衲，驻颜不用烧黄金。修髯玉立绝尘鞅，竹箨为冠鸠作杖。恍如洪景出山图，独行徐步红桥上。红桥东来虎阜居，分明诸葛南阳庐。与君朝夕数来往，还读人间未读书。
赠王郎
作者：文肇祉
朝代：明
体裁：古风

王郎豪侠士，意气凌秋旻。胸中富甲兵，思为报主身。少小耻闾里，抚剑开青鳞。不随俗士偶，宁交屠狗人。大笑出门去，奋身离风尘。夜宿孤山月，朝临白马津。云中多猛将，瞑目从征轮。一朝功成后，黄阁图麒麟。
赵太史以赐糕分惠兼馈香粳新米
作者：文肇祉
朝代：明
体裁：七言律诗

我爱风流文敏公，高标玉立意雍容。曾投一疏关千古，能以危言动九重。带雨远颁香稻粒，赐糕分惠紫驼峰。闭门一醉浑无事，高卧遥闻禁苑钟。
赵邑博仁甫会试
作者：文肇祉
朝代：明
体裁：七言绝句

瘦马西风古道斜，送君回首各天涯。种成桃李门墙盛，又向长安看杏花。
过元上人山房
作者：文肇祉
朝代：明
体裁：七言绝句

禅房寂寂长苔纹，萝薜阴阴锁白云。试剪芭蕉如贝叶，研朱点露写经文。
过吕梁王水部茂行邀饮
作者：文肇祉
朝代：明
体裁：五言律诗

境入吕梁胜，水县洪上头。狂澜思一障，巨石伏中流。树接江淮远，云连齐鲁浮。才名王水部，携酒上兰舟。
过周公瑕支硎山房·其一
作者：文肇祉
朝代：明
体裁：五言律诗

吴王贺九岭，西去有松关。鸟语屋头屋，云横山上山。翻疑隔尘世，别境非人间。樽酒共斟酌，乘舆夕照还。
过周公瑕支硎山房·其二
作者：文肇祉
朝代：明
体裁：五言律诗

不见故人久，相逢意共欣。盘餐多海物，棐几有垆薰。帘色浮香带，波光写练裙。罗含亦有宅，遥隔数重云。
过孔加丈蕉露馆
作者：文肇祉
朝代：明
体裁：五言律诗

高人多道气，晓启碧窗寒。摘叶供书写，研朱点易看。霏谈挥麈尾，远兴薄云端。相对浑无语，须教杯盏宽。
过宝应访朱子价不遇
作者：文肇祉
朝代：明
体裁：七言律诗

十年一别问何从，此夜维舟又未逢。夕照斜翻山带阁，月明遥听竹西钟。思君淮海维扬俊，愧我江湖汗漫踪。见说一麾方出守，朱云溪屋白云封。
过江
作者：文肇祉
朝代：明
体裁：七言律诗

数载奔驰上国游，又携书剑过江头。楼船箫鼓中流发，殿阁烟岚曙色浮。满目风涛连海峤，一枰棋局报瓜州。同行喜有王摩诘，不羡当年李郭舟。
过石莲庄
作者：文肇祉
朝代：明
体裁：七言律诗

拂衣归卧虎丘居，尝忆吴淞江水湄。不到石莲经岁久，重来岸柳绿阴垂。眼前田亩皆新主，村上人家异昔时。独有当年垂钓处，至今桥畔有茆茨。
过金山
作者：文肇祉
朝代：明
体裁：七言绝句

献赋留都四度虚，扁舟空又载琴书。举头愧望江天阁，只恐名山亦笑余。
过陈丈白阳田舍留集浩歌亭
作者：文肇祉
朝代：明
体裁：五言律诗

种竹开三径，编篱翠作屏。怜公千载调，忆别两秋萤。杯盏香醪白，盘餐菜甲青。因过问奇字，醉卧子云亭。
送友人
作者：文肇祉
朝代：明
体裁：七言绝句

绿树溪边日暮云，片帆无系带斜曛。明朝三月逢三十，未送春归先送君。
送幻上人还月轮寺
作者：文肇祉
朝代：明
体裁：古风

南朝四百寺，月轮古祗林。幻公一出山，薜罗三改阴。尔以月为性，我将云作心。浮云与明月，相送归遥岑。
送董刑部之万全
作者：文肇祉
朝代：明
体裁：七言律诗

汉代文章重董生，许身元是比南金。孤忠何止关军国，一疏真能格帝心。边境远随秋雁去，声名高共暮蝉吟。应知不久虚前席，诏许还朝雨露深。
送邹吉甫左迁南比部幕
作者：文肇祉
朝代：明
体裁：七言律诗

邹阳再逐下咸英，独倚孤忠向旧京。琐闼空馀麻草在，高冈无复凤凰鸣。白云司里脩封罢，玄武湖边缓辔行。不久天书还内召，圣王知必问苍生。
遣兴
作者：文肇祉
朝代：明
体裁：七言律诗

一瓯新茗玉河泉，几上香残午梦还。风堕手书知困顿，鸟鸣檐树任间关。地偏心远门如水，事少官閒日对山。尽道长安尘十丈，可容飞到小窗间。
避暑
作者：文肇祉
朝代：明
体裁：古风

避暑来游到虎丘，虎丘南去林堂幽。林堂幽静无人至，修竹千竿碧欲流。竹树扶疏覆亭馆，浮瓜沉李调冰碗。一觞一咏畅幽情，不用银筝并翠管。翠管银筝醉昔时，昔曾沉醉习家池。何如跣足科头坐，世事纷纭总不知。
避暑山庄
作者：文肇祉
朝代：明
体裁：五言律诗

城中如在甑，避暑到林堂。近水楼台迥，开窗枕簟凉。衔杯同阮籍，高卧傲羲皇。箕踞科头坐，山深白昼长。
邬都尉招饮
作者：文肇祉
朝代：明
体裁：五言排律

主家开绮席，晴日敞华堂。赐第连霄汉，朱楼傍苑墙。飞花沾燕垒，垂柳啭莺簧。锦瑟当筵立，银筝列雁行。舞娥攲翠袖，侍女伴宫妆。法酒传中使，珍盘出上方。画屏围玉斝，涧水涤瑶觞。词客调鹦鹉，彤庭仪凤皇。红莲分太液，箓竹奏琳琅。鹤驭群仙驾，炉薰内赐香。月高人未散，斗转露华凉。
重游西山自弘济院转出登五花阁
作者：文肇祉
朝代：明
体裁：七言律诗

薜萝深处玉虹流，锦石疏花曲磴幽。禅境未追苏晋侣，烟霞即似庾公楼。凭栏远送千峰雨，高阁犹疑五月秋。欲卧名山谈释部，只愁凡骨异玄丘。
野望因过楞伽侃公精舍
作者：文肇祉
朝代：明
体裁：五言律诗

野旷山藏寺，祗林一望中。诸天悬采翠，残照迟晴空。松下疏精室，檐前听晚钟。欲耽清净赏，随喜访支公。
金台夕照
作者：文肇祉
朝代：明
体裁：五言绝句

落日阁西山，晚霞呈五色。倒影入庙中，楼台灿金碧。
钓鱼捞虾以供午餐
作者：文肇祉
朝代：明
体裁：五言律诗

疏涧洗尘沙，澄然水一洼。呼童抛钓饵，著屐自捞虾。煮饭舂香稻，烹茶汲井花。欣然无一事，凭几读南华。
钓鳌处
作者：文肇祉
朝代：明
体裁：七言绝句

秋风吹雨昼阴阴，画舫青帘映远林。俛仰旧游兴感慨，百年空负钓鳌心。
钱学博青之七十
作者：文肇祉
朝代：明
体裁：古风

与君同学二十秋，复同追随京国游。两都共赋献宸旒，当时人拟称元刘。天閒寥旷俱未收，皋比君拥登莱州。掖道宫墙环讲求，洧川再转仍淹留。何当伊洛多名流，种成桃李满溪头。忽忆吴山思乞休，拂袖归来志已酬。孙曾绕膝鸾凤俦，□琅作赋辉皇猷。我今花甲亦巳周，费尽黄金一敝裘。何时解脱钓鳌钩，归与君盟沙上鸥。
长安市得莲砚寄吉水罗太史石莲洞中
作者：文肇祉
朝代：明
体裁：七言律诗

旧砚浑如玉版莲，墨花狼籍紫云镌。时凭棐几披香润，想摘金茎滴露研。题称洞名存古制，天完山骨得长年。须令洗净京华土，寄与高人日草玄。
长安狭斜行
作者：文肇祉
朝代：明
体裁：乐府曲辞

长安狭斜路，方轨殊难容。彼美两少年，行行适相逢。相逢问君家，君家盛华宗。品服尽朱紫，鼎食多黄封。锡爵列群侯，出入跻九重。我本倦游子，莫敢当其锋。归守畎亩间，餐不继朝饔。规行仍矩步，险僻安能从。
长歌行
作者：文肇祉
朝代：明
体裁：乐府曲辞

百川每东注，奔晷时西驰。人生草头露，寿命安可期。�绮不复在，乔松何所之。古来谁满百，此理不待推。延年果有药，焜黄胡复衰。矧兹功名薄，竹帛无由垂。及时不为乐，老大悲何为。我今歌长歌，长歌以自怡。
閒居自述
作者：文肇祉
朝代：明
体裁：古风

十年上书不得意，归来高卧深山里。山深被褐掩柴扉，环堵萧閒少知己。知己无人断往来，兀然独坐茅檐底。茅檐兀坐不记年，无复驰心慕青紫。一朝忽枉故人书，问我何为不入仕。幡然一出向长安，万言不敢干天子。天子诏许为园官，低头授职聊居此。此身疏懒不受拘，白首为郎还自耻。飘飘挂冠神武门，神武门前乞恩旨。蒙恩早赐拂衣归，拂衣依旧还桑梓。桑梓山林日月长，日上山窗呼不起。罗列孙曾绕膝前，膝前欢舞歌乐只。
闻蛙
作者：文肇祉
朝代：明
体裁：七言绝句

年来卜筑虎丘庄，日夜笙歌到耳傍。莫道贫家无鼓吹，蛙声也自闹池塘。
附姚和诗·其一
作者：文肇祉
朝代：明
体裁：七言律诗

樗材重忝侍明堂，三载长瞻日月光。启沃敢期希傅说，滑稽端不似东方。近臣宠渥君休讶，谪吏风尘我备尝。吴苑径荒频入梦，沐恩难上乞休章。
附姚和诗·其二
作者：文肇祉
朝代：明
体裁：七言律诗

清重谁云白玉堂，浅才亦屡荷恩光。经陈东壁图书富，馔出天厨贡物方。法酒携归邀上客，八珍入坐愧先尝。醉来感我茹茅兴，愿以缁衣作讲章。
附王公诗
作者：文肇祉
朝代：明
体裁：七言律诗

剖符曾向五湖东，巳见为儒多士中。二十年馀重会面，三千里外又飘蓬。传家节操心逾厉，奕世文章体更工。归去好应修旧业，赋成还献大明宫。
附申和韵
作者：文肇祉
朝代：明
体裁：七言律诗

汉廷才子竞超迁，闭户怜君寂莫偏。车有鸣驺还自愧，门无题凤只空旋。凌云共道长杨就，用世宁同大瓠坚。射策公孙休恨晚，平津犹及拜恩年。
附申相公诗
作者：文肇祉
朝代：明
体裁：七言律诗

早学相如赋上林，一官未久竟抽簪。自怜白首耽云卧，不逐金门混陆沉。松菊长依三径好，蒹葭独钓五湖深。倦游我亦思吴苑，惜别那堪更越吟。
附罗太史诗
作者：文肇祉
朝代：明
体裁：五言律诗

平居无杂虑，所志在丘园。种竹非医俗，耕山得避喧。年多知物候，春近卜禽言。岂不营朝市，谋生各有存。
附胡太史诗
作者：文肇祉
朝代：明
体裁：七言律诗

风敛微云净碧空，松声和月到房栊。却疑窥户怀安道，绝胜登楼对庾公。四海交游投辖处，百年心事把杯中。良霄聚晤真难值，莫讶频挑烛影红。
陆寿如陈懋吉过射泾田舍
作者：文肇祉
朝代：明
体裁：五言律诗

秋暮初收穫，香醪巳自开。江头新雨过，溪上故人来。简略忘幽僻，辉光动草莱。论文真有愧，竹径日徘徊。
除夕
作者：文肇祉
朝代：明
体裁：七言律诗

穷冬快雪喜时晴，乞得归閒一老身。绕膝孙曾娱晚景，围炉樽酒守庚申。今宵岁次将更候，明日年华是七旬。秉烛酣歌须达旦，早裁诗句庆新春。
集顾文康公园亭
作者：文肇祉
朝代：明
体裁：七言律诗

相国园亭木万章，昔时几度醉瑶觞。四围穿沼游鱼跃，数顷当门晚稻香。北望青山开爽气，东临绿野印斜阳。郎君方拟明时用，付与閒云护草堂。
雨
作者：文肇祉
朝代：明
体裁：古风

仲春时雨降，草木俱欣欣。水长新波涧，风来水弄纹。茅檐语玄鸟，四山生白云。爱兹品类繁，野色过桥分。
雨中登虎丘
作者：文肇祉
朝代：明
体裁：五言绝句

春阴连一月，啼鸟怨东风。一望剑池上，楼台烟雨中。
雨中秦评事携酒见过
作者：文肇祉
朝代：明
体裁：七言律诗

失意逡巡且未回，强携栖止帝城隈。愧将白眼看人醉，愁见黄花冒雨开。九日未赓邠老句，两都空负孟坚才。殷勤喜得秦评事，携酒冲寒为我来。
雨夜与吴元定朱日宣范子润王玄静袁振伯集石湖草堂
作者：文肇祉
朝代：明
体裁：五言律诗

晚步山中寺，堂开万竹林。清宵一把盏，细雨共论心。秉烛成欢会，高歌传谷音。佛前禅诵息，遥听磬声沉。
雨晴书怀
作者：文肇祉
朝代：明
体裁：七言律诗

一窗晴旭映池塘，绿树成阴覆草堂。新竹万竿鸣佩玉，疏松满耳奏笙簧。光流几簟新铺地，火焙薰笼近制香。如此清閒受清福，何须复梦殿东廊。
雨花台
作者：文肇祉
朝代：明
体裁：五言律诗

金陵山水胜，佳丽是城南。法雨飞空磴，天花散碧潭。明光曾杖锡，太白有吟庵。行到煎茶处，泠泠玉一涵。
雨过书怀
作者：文肇祉
朝代：明
体裁：七言律诗

一番雨过树扶疏，湘簟生凉竹榻虚。心静不关身外事，睡酣时堕手中书。斋头横设天然几，门外频还长者车。数载京华尘似海，何如今日诵閒居。
雨过入山庄
作者：文肇祉
朝代：明
体裁：五言律诗

一雨连三月，园林久不来。盈池环绿水，绕径长苍苔。鹦鹉褰帘语，蔷薇满架开。心閒无一事，重葺旧亭台。
雨过观鱼
作者：文肇祉
朝代：明
体裁：古风

天时久不雨，池沼水皆涸。夜来新雨过，水漫复如昨。游鱼队队行，悠然自泳跃。莫道我非鱼，我自知鱼乐。
雨霁
作者：文肇祉
朝代：明
体裁：五言律诗

三月雨不歇，苔花满径生。经时不出户，今日喜新晴。庭际无尘杂，檐前有鹊声。何时将小艇，坐看晚霞明。
雪
作者：文肇祉
朝代：明
体裁：古风

飞雪满园林，号寒有负薪。千树梅花缀，寒枝玉勒新。呼童贳酒至，竹炉温火亲。羡杀袁绍公，僵卧不干人。
雪中元老送酒米
作者：文肇祉
朝代：明
体裁：七言律诗

彤云密布雪漫漫，拥旧青绫独自看。未得扫门同魏勃，只宜僵卧学袁安。香粳分惠来厨傅，法酒应知出大官。赋就河东无一荐，任教先达笑弹冠。
雪中闭户不出
作者：文肇祉
朝代：明
体裁：五言律诗

去岁冬无雪，今冬雪早飞。因风飘上箔，带雨润沾衣。入夜寒仍重，推窗晚更辉。村中僵卧者，竟日掩柴扉。
雪夜不寐
作者：文肇祉
朝代：明
体裁：七言绝句

雨雪霏霏卧拥裯，篝灯独自数更筹。樊川诗句关吾意，未见功名巳白头。
雪晴
作者：文肇祉
朝代：明
体裁：七言绝句

茅檐晴旭减寒威，乾雪随风上竹扉。漏泄春光占柳色，争枝啄雀坠惊飞。
雪霁登山
作者：文肇祉
朝代：明
体裁：五言绝句

雪晴山寺寂，携酒一凭阑。悟石轩前望，琼楼玉宇寒。
鞠歌行
作者：文肇祉
朝代：明
体裁：乐府曲辞

云出岫，龙起谼，乘风升云腾碧空。歌钟歇，曷自工，还思相和旋为宫。薄责人，厚责躬，人莫巳知吾道穷。嗟扬雄，赋河东，犹待吹嘘送上穹。子期没，伯牙终，千载无门继古风。
韦园同姚元白胡楙礼送姚太史左迁
作者：文肇祉
朝代：明
体裁：七言律诗

韦园开遍满庭花，相送姚崇去路赊。忍见仲舒辞阙下，愁看贾谊谪长沙。左迁暂去趋红幕，内召还来侍翠华。更尽一杯燕市酒，那堪回首各天涯。
韩太史再送羊脯
作者：文肇祉
朝代：明
体裁：七言律诗

同学如君最妙年，优柔雅度玉堂仙。文章似昔推韩愈，太史于今媲孟坚。亟馈有劳颁鼎肉，踏蔬无梦愧前贤。感君不忘山阳社，默坐时歌既醉篇。
项子长邀集烟雨楼
作者：文肇祉
朝代：明
体裁：七言律诗

重来槜李暮春时，烟雨楼开近水湄。飞燕浴凫沙漠漠，新蒲细柳碧差差。吾生事业惭文可，君等声名似项斯。倚槛临流无一事，停杯分韵赋新诗。
题卧雪图
作者：文肇祉
朝代：明
体裁：七言绝句

袁安僵卧畏千人，车马临门慰问情。当日史官何忘事，洛阳令尹不书名。
题百谷半偈庵
作者：文肇祉
朝代：明
体裁：五言律诗

高人爱精洁，筑室学逃禅。半偈题庵额，长斋坐佛前。架头齐古帖，檐下起茶烟。笔砚閒缘在，时还对简篇。
题虎丘梅花楼
作者：文肇祉
朝代：明
体裁：七言律诗

昔曾东阁赋梅花，此日山楼感岁华。满目群峰云万叠，一林残雪树交加。风来塔院遥闻磬，手汲憨泉试鬻茶。知是英贤旧游地，至今题处有笼纱。
饯冯信伯杜与言会试
作者：文肇祉
朝代：明
体裁：五言律诗

小集楼居好，开窗新捲帘。名推冯奉世，声重杜樊川。二妙忽同至，一杯行色前。行行曲江上，更喜得春先。
高桥门
作者：文肇祉
朝代：明
体裁：五言律诗

秋风吹雁影，佩剑斗光寒。辇路飞尘远，桥门勒马看。青宵双凤阙，黄屋五云端。题柱平生志，何时上禁銮。
鸡鸣山
作者：文肇祉
朝代：明
体裁：五言绝句

独倚凭虚阁，红楼映日开。忘机双白鹤，閒步啄苍苔。
鹅群阁
作者：文肇祉
朝代：明
体裁：七言绝句

鹅群阁下水泠泠，坐见青山上画屏。午睡起来无客至，自临南牖榻黄庭。
鹭
作者：文肇祉
朝代：明
体裁：七言绝句

水田漠漠鹭成群，风袅寒丝静不惊。何事冲烟忽飞去，青山时见白云生。
黄子旋宅会文
作者：文肇祉
朝代：明
体裁：五言律诗

清嘉风土净，华馆昼沉沉。选日开文宴，良辰会盍簪。追随期辨志，相与共论心。亭际无尘杂，松声奏雅音。
黄约之慎之招饮书斋
作者：文肇祉
朝代：明
体裁：五言律诗

江夏声华旧，君家誉望宏。独怜千古调，喜得二难并。方馆开嘉宴，庭梅吐玉英。寒宵须秉烛，月上巳深更。
黄金台
作者：文肇祉
朝代：明
体裁：五言绝句

追想燕昭意，悬金结士心。当时四至士，岂尽为黄金。
龙节推寄胡太史楙礼书至
作者：文肇祉
朝代：明
体裁：七言律诗

漫世虚教俗眼看，敢期垂问到江干。一尊常醉山花笑，万虑都消宇宙宽。忽报远传银字帖，翻思高处玉堂寒。故人不解余心事，一纸空烦寄热官。
刻竹诗
作者：文衡山
朝代：明
体裁：七言绝句

萧萧落木带江干，剪剪幽花过雨斑。岂意旅游逢九日，共来把酒看三山。
次韵秋怀
作者：文谦
朝代：明

命晋昔闻千矢赐，拜韩今见一军惊。地连赤县城中阻，水入黄河总未清。几茎素发殊方病，半幅乡书故国情。洛下伤时同贾谊，西都卖卜似君平。
与杨若木骆天游夜话
作者：文贞
朝代：明
体裁：五言律诗

久别忘如忆，相逢意更深。言多交后夜，情苦见中心。病叶风条响，哀蛩露穴吟。不须悲未遇，自古少知音。
秋潭师黄叶庵落成二首·其一
作者：文贞
朝代：明
体裁：七言律诗

一瓢一笠挂西林，不负生平有此心。易补高低篱作障，难分新旧竹为阴。瓶添水满浇松大，杖拨云开引步深。愧死吾侪诸弟子，相依难学树栖禽。
秋潭师黄叶庵落成二首·其二
作者：文贞
朝代：明
体裁：七言律诗

不贪幽寂不辞喧，野外茅堂可省烦。求法人穿荒冢路，放生鱼过小桥村。云将白绕閒排牖，草引青长静掩门。深更深山只如此，花开花落更何言。
荅蒯周生
作者：文贞
朝代：明
体裁：七言律诗

秋来情况淡无滋，一枉缄题慰所思。不改长贫存旧友，却经久病识新医。形疏现影何殊鹤，发短蒙头乃类丝。枫叶湖边霜待月，相期莫漫又愆期。
送汪黄海还新安
作者：文贞
朝代：明
体裁：五言律诗

新安西望空，行李带秋鸿。马足高低路，人衣草木风。母慈开口笑，弟舞说心雄。此最非常乐，劳劳莫便东。
金明老人黄叶庵落成志喜
作者：文贞
朝代：明

扫除荒秽剪凡材，卧榻初安四壁苔。隔浦舟移帆影过，邻家客到犬声来。霜晨月夕谁为侣，屋后阶前尽种梅。心法别将何物喻，莲花不限满池开。一瓢一笠挂西林，不负生平有此心。易补高低篱作障，难分新旧竹为阴。瓶添水满浇松大，杖拨云开引路深。愧死吾侪诸弟子，相依谁学树栖禽。不贪幽寂不辞喧，野外茅堂可省烦。求法人穿荒冢路，放生鱼过小桥村。云将白绕闲排牖，草引青长静掩门。深更深山只如此，花开花落欲无言。香光茗气和氤氲，宴晦清斋撇见闻。鸟睡树高溪倒影，蚁旋苔滑路回纹。北村人语空衔月，东寺钟鸣夜宿云。住此顿忘安隐想，隔林咫尺便纷纭。
金明老人黄叶庵落成志喜·其一
作者：文贞
朝代：明

扫除荒秽剪凡材，卧榻初安四壁苔。隔浦舟移帆影过，邻家客到犬声来。霜晨月夕谁为侣，屋后阶前尽种梅。心法别将何物喻，莲花不限满池开。
金明老人黄叶庵落成志喜·其三
作者：文贞
朝代：明

不贪幽寂不辞喧，野外茅堂可省烦。求法人穿荒冢路，放生鱼过小桥村。云将白绕闲排牖，草引青长静掩门。深更深山只如此，花开花落欲无言。
金明老人黄叶庵落成志喜·其二
作者：文贞
朝代：明

一瓢一笠挂西林，不负生平有此心。易补高低篱作障，难分新旧竹为阴。瓶添水满浇松大，杖拨云开引路深。愧死吾侪诸弟子，相依谁学树栖禽。
金明老人黄叶庵落成志喜·其四
作者：文贞
朝代：明

香光茗气和氤氲，宴晦清斋撇见闻。鸟睡树高溪倒影，蚁旋苔滑路回纹。北村人语空衔月，东寺钟鸣夜宿云。住此顿忘安隐想，隔林咫尺便纷纭。
还湘上故里集褚公祠
作者：文贵
朝代：明
体裁：七言绝句

马邑龙堆白草肥，牙旌高卷塞鸿稀。还乡为报浮湘客，飞鸟依人已倦归。
金竹山
作者：文载道
朝代：明
体裁：古风

思我金山高，云中庵上窄。小桥洞口云，半岭坡头蕨。石涧浸幽花，茅冈捧明月。归伴老僧闲，不作风波客。
柳色
作者：文震亨
朝代：明
体裁：五言律诗

点染凭谁力，东风著意吹。自无攀折恨，犹较浅深时。金粉销难尽，楼台远更宜。卷帘愁少妇，望远更成丝。
秣陵竹枝词·其一
作者：文震亨
朝代：明
体裁：词

据床开印翠微间，朝请全稀退食便。呵殿也堪成韵致，此中官府又神仙。
秣陵竹枝词·其三
作者：文震亨
朝代：明
体裁：词

秦淮冬尽不堪观，桃叶官舟阁浅滩。一夜渡头春水到，家家重漆赤阑干。
秣陵竹枝词·其二
作者：文震亨
朝代：明
体裁：词

尚食宫监住直庐，退閒丞相府中居。貂珰一样中常侍，三日湖头打饭鱼。
夏日园林
作者：文震孟
朝代：明
体裁：五言律诗

境乃同摇落，人犹是胜流。即今便高卧，未拟赋穷愁。家傍要离冢，门迎范蠡舟。孤踪安可定，浩荡五湖游。
拟古远行
作者：文震孟
朝代：明
体裁：乐府曲辞

江之阳兮有屿，江之阴兮有渚。朝而风兮夕而雨，望夫君兮渺何许。春波兮悠悠，日暮兮夷犹。揽青桂兮为楫，搴木兰兮为舟。恍含思兮凝睇，乘清风兮远游。远游兮上下，载行兮载舍。遵中流兮待君，将寄心于远者。
胪唱纪恩
作者：文震孟
朝代：明
体裁：七言律诗

紫烟浮动蔚蓝天，定有祥云捧日边。国士怀惭叨宠遇，家声遥接仰名贤。光生御笔龙章焕，色映宫罗凤彩鲜。报主正从今日始，雄文谁拟勒燕然。
过石梅
作者：文震孟
朝代：明

落落乾坤眼，茫茫江海人。名山劳梦寐，绝壁扫嶙峋。海气蒸衣桁，岩华落酒巾。凭栏莫长啸，波荡伏龙津。
送夫四绝句
作者：斗娘
朝代：明

走马离违日，黄花正晚秋。君心宜自适，莫为妾多忧。远逐风尘路，遗书满目愁。思君不成寐，月上看牵牛。寂静闻天籁，愁眠觉夜迟。遥怜江海别，残月梦君时。因缘嗟不偶，永别事堪伤。缝缉多辛苦，君看莫易忘。
送夫四绝句·其一
作者：斗娘
朝代：明

走马离违日，黄花正晚秋。君心宜自适，莫为妾多忧。
送夫四绝句·其三
作者：斗娘
朝代：明

寂静闻天籁，愁眠觉夜迟。遥怜江海别，残月梦君时。
送夫四绝句·其二
作者：斗娘
朝代：明

远逐风尘路，遗书满目愁。思君不成寐，月上看牵牛。
送夫四绝句·其四
作者：斗娘
朝代：明

因缘嗟不偶，永别事堪伤。缝缉多辛苦，君看莫易忘。
题雁来红
作者：斯一绪
朝代：明
体裁：五言律诗

经岁无殊色，忽因雁到红。霜寒容晚节，花信任先工。映色芙蓉烂，当樽绮绣丛。庭前奇树发，万卉陋春风。
重过广福寺
作者：斯云
朝代：明
体裁：七言绝句

高树昔年曾挂锡，不期重问说经台。门前山色浑无恙，却笑老僧忙去来。
阻风龙潭驿
作者：斯云
朝代：明
体裁：五言律诗

千里横江望，惊涛白马奔。征帆欹别岸，飞鸟没孤村。雨湿春常暝，天寒日易昏。自怜为客久，愁绝向谁论。
五台山折斗峰
作者：斯学
朝代：明
体裁：七言律诗

楼台萧飒雪㠝岏，襆被来登六月寒。古殿西风吹铁瓦，长空北斗挂阑干。太原山绕中条近，小有天通上界宽。欲向阴厓振鸣策，恐惊林下黑龙蟠。
同钱懋登王永之南还道中用赵广平韵
作者：斯学
朝代：明
体裁：七言绝句

去时归日是何年，染得秋霜白满颠。为问钵囊何所有，临行多是故人笺。
呈周明府
作者：斯学
朝代：明
体裁：七言绝句

半肩锡杖半函经，身世何人入讼庭。为谢官人入山去，紫云长护石门青。
寄少君吴山人
作者：斯学
朝代：明
体裁：五言律诗

知君好芳草，荷芰半衣裳。一别春山绿，几经秋叶黄。海门生片月，江寺送残阳。曾有天台梦，相携度石梁。
山行
作者：斯学
朝代：明
体裁：五言律诗

涧道殊登顿，盘盘百峤连。空林人打栗，深树鸟惊蝉。移盼失佳境，息阴闻暗泉。客衣浑欲湿，岚翠滴秋烟。
招提庵
作者：斯学
朝代：明
体裁：五言律诗

刹起鸳湖曲，庵将鹿苑同。客来黄叶雨，鬼啸白杨风。溪晚鱼龙寂，山禅水月空。沃洲烟景似，卓锡许支公。
杂诗
作者：斯学
朝代：明
体裁：古风

披云卧丘壑，淩风税笼樊。芳节忽已迈，朱明照前轩。嘉树滋以绿，幽草萋以繁。丹藿耀庭户，黄鸟啼林园。俯听石潭响，仰视高崖暾。佳期托县圃，遐想踰昆崙。临川有长叹，冀与智者言。
漏泽寺
作者：斯学
朝代：明
体裁：五言律诗

一径草萧萧，三门岁月遥。白云非旧主，黄叶自前朝。有法空高座，无灯掩破寮。朅来生感慨，暮雨作花飘。
睦州城上
作者：斯学
朝代：明
体裁：五言律诗

城上残阳尽，西陵晚色浓。嶂岚低粉雉，山郡压乌龙。樵子云为担，田家水作舂。万峰秋雨过，飞瀑挂芙蓉。
秋夜与罗吉甫同赋
作者：斯学
朝代：明
体裁：古风

夕露鸣蟪蛄，秋风动杨柳。嘉候苦不常，芳华讵能久。真境总会心，万里弗挂口。写此石上琴，醉以山中酒。
赠毛豹孙
作者：斯学
朝代：明
体裁：七言律诗

少年曾见赋青霞，老去犹能采石华。脱颖自归盟血地，游踪多溷卖浆家。床头岁事消残帙，径里秋怀自落花。一片毛公坛上月，太湖霜白满蒹葭。
赠王蜚之
作者：斯学
朝代：明
体裁：七言绝句

酒尽狂歌盼国门，风尘游子旧王孙。如虹意气如霜剑，不肯寻常说报恩。
边城晚眺
作者：斯学
朝代：明
体裁：七言律诗

独上层台望欲迷，满城砧杵更悲悽。河流曲抱内黄北，山势遥连太白西。落叶乱扶秋雨下，断鸿斜引夕阳低。自来幽朔寒偏早，绕树啼乌未肯栖。
送俞孝廉天目读书
作者：斯学
朝代：明
体裁：七言绝句

担簦遥度白云层，绝世高峰只见僧。夜夜龙厓风雨过，山灵常护读书灯。
送陈志玄游天台
作者：斯学
朝代：明
体裁：七言律诗

路入南天千万峰，云边片片落芙蓉。霞标赤映深城路，瀑布青悬绝壁松。灵药更寻丹士宅，石梁还听饭僧钟。桃花莫问刘郎事，江上长风跨白龙。
雍熙寺
作者：斯学
朝代：明
体裁：五言律诗

幸踞平江胜，碑传天监年。空山惟落叶，法水尚生莲。埽榻分寒雨，然灯破暝烟。远师幽意洽，重续夜深禅。
雨夜
作者：斯学
朝代：明
体裁：五言律诗

客子久投宿，主人还赁舂。薄衣寒入梦，深雨远沈钟。壁上灯窥鼠，床头钵隐龙。因思故山好，云湿几株松。
雪夜山行
作者：斯学
朝代：明

孤舟疑入剡，夜绕乱山行。雪与月俱白，江因人更清。岚深寒气重，岸断冻痕平。况复人烟少，空闻落雁声。
题吴氏潇湘馆
作者：斯学
朝代：明
体裁：五言律诗

幽径湘云入，丛花竹几竿。林清移席动，溪碧捲帘看。不断三秋色，长疑六月寒。箨龙应自起，雷雨响琅玕。
嘉禾夜归
作者：斯德
朝代：明
体裁：五言律诗

我行非旅涉，何事亦黄昏。萤火禁风淡，蛙声过雨喧。一灯鱼子艇，三户酒家村。渐见东来月，苍苍照海门。
春日游城南园赠主人
作者：斯德
朝代：明
体裁：五言律诗

霁雨日暾暾，佳辰处士园。池通九折水，地接五家村。茂草全迷径，高花半出垣。知君学桃李，寂寞自无言。
赠一初关主
作者：斯德
朝代：明
体裁：五言律诗

坐关期必悟，善闭不缄縢。丈室寒暄外，高窗昼夜灯。巢林多施鸟，乞市有归僧。莫受天厨供，令人说小乘。
赠崔潜叔
作者：斯承
朝代：明
体裁：七言绝句

仙踪暂隐白云层，大胆雄心似五陵。几度东林风雨过，山灵常护读书灯。
江上老渔行为赠大司农白阳毕老年丈请告荣归
作者：方一元
朝代：明

神皇昔日嘉耆旧，半若齐贤贻厥后。一时丰草与长林，石以枕兮流以漱。悠哉枕漱亦主恩，九阍曷报咸思扣。鼎湖遗诏勤访落，及出东山何所作。白阳先生名世俦，岱宗珊珊灵气托。清任和兼到大卿，苦心不是博功名。司农丰镐便吏隐，署前山茜复江清。犹嫌未若泰山下，七十二泉泉上耕。忠勤久荷今皇鉴，岂有功成令缺陷。朝拜乞骸夕拜归，谁谓先生易拂衣。今皇善法神皇意，体大臣宜贵得微。圣世留余藉元老，莫作寻常视钓矶。白驹空谷弗草草，巳卜东山出迟早。吁嗟乎二疏之行重千古，立朝少见存遗吐。先生行矣有留者，中外纪勋犹可数。留计疏草特一斑，欲识先生考其语。
忆乔
作者：方万
朝代：明

垂老虬髯感旧知，西风吹泪赴江湄。红颜薄命伤今古，莫怨茅山乞药迟。画阑珠箔小楼西，逐伴听歌惜醉携。一自燕巢无社信，马过花巷只长嘶。荒郊霾雾掩残香，惜舞怜歌总断肠。脆折锦棚呼谢豹，数声哀些咽斜阳。
忆乔·其一
作者：方万
朝代：明

垂老虬髯感旧知，西风吹泪赴江湄。红颜薄命伤今古，莫怨茅山乞药迟。
忆乔·其三
作者：方万
朝代：明

荒郊霾雾掩残香，惜舞怜歌总断肠。脆折锦棚呼谢豹，数声哀些咽斜阳。
忆乔·其二
作者：方万
朝代：明

画阑珠箔小楼西，逐伴听歌惜醉携。一自燕巢无社信，马过花巷只长嘶。
七星桥歌
作者：方万策
朝代：明
体裁：古风

山如峡兮石如碣，石巅树古水崖折。井冽泉寒雨雪霏，雄关百雉峰之缺。万仞嵬峨人迹稀，独临缥缈看奇绝。白云夹道护旌车，朔风吹衣剪旧襭。北望青山飞鸟外，一片霭黛狐兔穴。曩时伐鼓下榆关，边上羽书飞不辍。诏书数道天兵下，大将再呼罗彝灭。一自置长易郡名，封豕长蛇心悉折。太平万古树高标，汉代奇勋日月洁。
岩桂
作者：方九功
朝代：明
体裁：五言律诗

西墅绝喧嚣，秋梧叶乱飘。独怜青桂树，金粟缀柔条。泛洒香偏细，入诗景更饶。小山风可仰，招隐此逍遥。
桃
作者：方九功
朝代：明

一曲桃园树，平沙十里春。落花红胜锦，藉草绿如茵。野兴邀诗伴，村沽觅酒邻。怕逢渔父问，疑是避秦人。
泊沧洲有感
作者：方九功
朝代：明
体裁：五言律诗

世事看流水，漂零见此身。他乡犹是客，失路竟依人。树引长堤暮，花残故国春。卷帘聊对酒，幽寂恐伤神。
海榴花
作者：方九功
朝代：明
体裁：七言律诗

春花落尽海榴开，奇种谁分宝地栽。斜日捲帘深色映，晚风隔座暗香来。披襟更拟频烧烛，把臂何妨数举杯。最爱芳时看不去，繁枝折向月中回。
菊花·其一
作者：方九功
朝代：明
体裁：七言律诗

露冷江蘋雁度时，萧萧黄菊满疏篱。寒枝带雨开仍艳，晚节凌霜赏未迟。移傍小檐承绮席，从观深夜倒金卮。摘来冉冉香盈把，共泛西风醉莫辞。
菊花·其二
作者：方九功
朝代：明
体裁：七言律诗

莫惜寒花开太晚，孤怀深喜客来双。疏枝最耐存霜圃，晚节偏宜映月窗。同调自应兰是籍，浊醪何有玉为缸。篱边无限陶潜兴，倒著纶巾醉未降。
同诸子游灵隐寺夜宿涧西房
作者：方九叙
朝代：明
体裁：古风

厌喧慕幽栖，惜阴耽夕憩。梵宇枕山阿，层峦延远睇。水石互清华，松篁纷蔽翳。缘涧荫芳椒，依岩构禅砌。岚翠罨檐牙，灵籁响云际。暧暧日将颓，凄凄风且曀。稍觉朝欢阑，还因宵赏滞。高阁谢尘嚣，流泉澄梦寐。况复偶羊何，宁须狎支惠。尚子欣远游，嵇康慵作吏。苟非贤达人，讵知身似寄。
涉江采芙蓉
作者：方九叙
朝代：明

六月江南天，家家出采莲。并舟青雀近，分歌绿水连。看花误是面，摘叶戏成钿。夕阳归渡口，更觉晚妆鲜。
游径山
作者：方九叙
朝代：明
体裁：七言律诗

云里五峰还紫翠，空中一径转微茫。黄花渐报重阳节，白社遥寻古道场。精舍更宜留谢客，元都何必讶刘郎。高僧趺化千秋寺，独有灵鸡冢树苍。
赋得燕燕于飞
作者：方九叙
朝代：明

小院百花香，轻帘双燕翔。影随春陌近，声入午风长。趁蝶回雕砌，衔花赴彩梁。空闺朝复暮，徒切画眉长。
临江仙
作者：方于鲁
朝代：明

曹载信来访山中，偕饮溪上酒家小市桥横堪系马，双溪水暖浮鸥。青帘风亚酒垆头。垂杨当户牖，芳草带烟流。千里故人鸡黍约，百钱挂杖登楼。竹林把臂及春游。休嗟逆旅客，且作醉乡侯。
璞石席上作
作者：方于鲁
朝代：明
体裁：七言绝句

十年不惯出家门，千里来逢故旧存。正值江干春未晚，蒌蒿荻笋煮河豚。
送张山人归越
作者：方于鲁
朝代：明
体裁：七言绝句

雉子斑斑麦正齐，黄梅四月雨凄凄。新安江上㩗尊酒，送尔看山到浙西。
三叠泉
作者：方以智
朝代：明

三峡巴江似直流，叠溪屏障几曾收。冰绡翦破裁云幔，银汉倾斜作玉沟。画角鼓声催急雨，阳关笛曲送深秋。谁将折笔图成后，可挂松风最上楼。
东飞伯劳歌
作者：方以智
朝代：明
体裁：乐府曲辞

谁家女儿著罗衣，仰视伯劳正东飞。不觉含情理清曲，微按冰弦知柱促。黄金屈戍控流苏，飞仙髻后大秦珠。倚槛但持白团扇，惟恐傍人得相见。徘徊独对宝镜中，可怜花落从春风。
五杂组
作者：方以智
朝代：明
体裁：古风

五杂组，身上衣。往复还，鸿雁飞。不获已，行不归。
从冶父道中还家
作者：方以智
朝代：明
体裁：古风

作客寒冬冬至节，日夕北风何凛冽。同云布地卷茆村，悲号中夜枯桑折。五更风止天未明，半空淅沥雨作雪。长涂一望高下平，鸡鸣门外无车辙。披裘骑马行雪中，以手执鞭冷如铁。男儿他乡自苦卒，安居那得成豪杰。荒田不种少人烟，野河冰合桥梁绝。驰驱百里始还家，入门夜暗灯将灭。道路风尘阻且长，相逢气结不能说。亲戚家人皆笑余，年年岁岁长离别。
企喻歌辞
作者：方以智
朝代：明
体裁：乐府曲辞

出门无兄弟，结伴枉自多。一著铁裲裆，泪下将如何。
华山畿
作者：方以智
朝代：明
体裁：乐府曲辞

河上立，河水向东流，不若侬心急。城上鼓，夜深犬不鸣，明月当三五。
南州行
作者：方以智
朝代：明
体裁：乐府曲辞

江岸多垂柳，春风春日长。美人浣衣处，无限双鸳鸯。
古诗三首·其一
作者：方以智
朝代：明
体裁：古风

岭外稀繁霜，草木不黄落。穷巷生阴风，客心乃萧索。斗杓指实沈，勾陈半隐爚。蟋蟀满床下，篝灯夜戄戄。此地罗浮山，古人尝采药。何不披短衣，入山饱藜藿。晓从外来者，皆言道路恶。我欲依神仙，神仙不可托。
古诗三首·其三
作者：方以智
朝代：明
体裁：古风

海渚无桥梁，日暮波浩浩。车马不能通，远望惄如捣。浮云日以变，我亲日以老。万里飞烟尘，天木伤草草。梦见故乡客，言归苦不早。旧宅属何人，斗大梧桐槁。亲戚有书来，书中何所道。上言邻里殊，下言故人少。
古诗三首·其二
作者：方以智
朝代：明
体裁：古风

东北覆阴云，其下吾故都。中路一奔走，恨隔天一隅。虹蜺下平地，旷野秋荒芜。翼日大风雨，慎勿临长途。人传使者来，旌旗蔽通衢。嗟我远游子，不敢同驰驱。道左发长叹，叹者一何愚。
听芦笙作
作者：方以智
朝代：明
体裁：七言绝句

谁伴愁人坐月明，苗中儿女舞芦笙。自言颇似江南曲，不是秋笳出塞声。
和陶饮酒
作者：方以智
朝代：明
体裁：古风

子安问黄鹄，万里将安飞。八极纷茫茫，中路能无悲。三萍飘大海，风波还相依。安得如潮头，朝夕自言归。一经离乱中，盛年忽已衰。有心不敢椎，有口当依违。
回文诗
作者：方以智
朝代：明
体裁：七言律诗

秋天一望怨衣单，露满砧声草径寒。楼暗树深烟入幕，月依人静夜凭阑。悠悠凤管吹风冷，渺渺鸿书带影残。愁织锦成添泪眼，浮云尽处梦君看。
孟庙作
作者：方以智
朝代：明
体裁：五言律诗

阳关愁北望，草落峄山空。野渡荆榛外，残碑烟火中。尘飞不见日，庙古自生风。桧柏千馀岁，犹存邹邑东。
寄梅朗三
作者：方以智
朝代：明
体裁：古风

阴雨忽成雪，北风吹树林。江流日千里，安知游子心。中夜一何寒，自抚雷开琴。瞿硎山中人，其当知我音。
折杨柳歌
作者：方以智
朝代：明
体裁：乐府曲辞

男儿辞父母，泣血对妻子。女儿辞父母，涕泣心中喜。
折杨柳歌辞
作者：方以智
朝代：明
体裁：乐府曲辞

郎持珊瑚鞭，直至杨柳北。但闻连钱声，不见郎颜色。北风河上吹，杨柳自生烟。不及铁连钱，常在郎膝边。
拟古二首·其一
作者：方以智
朝代：明
体裁：古风

曲阁临广陌，下折杨柳枝。上有愁思人，终日不披帷。杂佩何玲珑，实为君所遗。被服至于今，未尝少乖离。梦寐难以逝，愿托东风吹。迢迢万馀里，君心焉可知。安敢望君心，惟念寒与饥。
拟古二首·其二
作者：方以智
朝代：明
体裁：古风

青青园中柳，当我西南牖。征夫从远来，一路平安不。艰难万馀里，涕泣不能口。辞家未数年，家人皆皓首。贫贱易出门，别离一以久。朱华被霜露，焉能不速朽。呼儿办粗饭，聊乐不为厚。但得故乡人，日饮故乡酒。
拟春宫曲
作者：方以智
朝代：明
体裁：乐府曲辞

阑干昨夜怨东风，上苑樱桃雨后红。镜里不留春色在，随风飞出未央宫。
春辞长安过芦沟桥
作者：方以智
朝代：明
体裁：五言律诗

河道出桑乾，桥头薄日寒。榆关春色迥，辽海暮云残。征雁回金阙，归鞭控玉鞍。惊沙掩独鹿，回首远长安。
杨白花
作者：方以智
朝代：明
体裁：乐府曲辞

三月城南路，千里杨花白。往来如浮云，日送江南客。
榜人谣
作者：方以智
朝代：明
体裁：乐府曲辞

大江东北风，可上亦可下。四面皆挂帆，使君如使马。
横桥曲
作者：方以智
朝代：明
体裁：乐府曲辞

谢公墩后谁家女，登楼窃对纱窗语。单衫金脱忽开窗，柳丝罗带一何长。手持纨扇羞掩面，红尘路落桃花香。桃花流水春相送，桥头酒薄西风痛。金谷还添碧玉愁，东山太傅难逃梦。
浔阳乐
作者：方以智
朝代：明
体裁：乐府曲辞

谁谓江水深，不若思君心。吴楚三千里，一望皆枫林。
浮山在陆居此藏轩
作者：方以智
朝代：明
体裁：五言律诗

开门受山色，深竹当书轩。花转钱塘路，香从流水源。白云每幽壑，青草自荒园。时就东溪口，殷勤渔子言。
游云壑忆启一玉龙峡
作者：方以智
朝代：明
体裁：古风

松高结舍西山侧，青草年年旧相识。东风何故又杨柳，昨夜为君发颜色。归鸿嘹呖越长林，声入龙山峡水深。峡高明月照石壁，隔岭有人弹鸣琴。一杯一曲弹未巳，西望龙山白云起。
湖南曲
作者：方以智
朝代：明
体裁：乐府曲辞

湖南日已晚，湖北风何凉。不见湖船过，但闻湖草香。
看月
作者：方以智
朝代：明
体裁：五言律诗

一片钟山月，那从岭外看。昔尝临北阙，今独照南冠。万里天难问，三更影易寒。梦中儿女路，莫忆旧长安。
石城曲
作者：方以智
朝代：明
体裁：乐府曲辞

采花插双鬓，翠锦裼貂裘。持钱百馀万，饮酒城南楼。谁驾六萌车，还摇七宝扇。车中有玉人，以扇自掩面。
碧玉歌
作者：方以智
朝代：明
体裁：乐府曲辞

我本小家女，自名为碧玉。感君无限恩，为君歌一曲。塘上芙蓉花，今朝不如昨。涕泣为君言，异日莫相薄。
秦淮漫兴
作者：方以智
朝代：明
体裁：七言绝句

乘舟到处醉来多，沟水东西夜不波。犹是洛阳诸子弟，只今强半解吴歌。
莫愁曲
作者：方以智
朝代：明
体裁：乐府曲辞

石城有美女，自名为莫愁。不知愁愈多，故与少年游。短衣在艇子，送欢至楚山。莫愁善为歌，一声满江间。
西平乐
作者：方以智
朝代：明
体裁：乐府曲辞

往来轻薄子，与我相知新。赠我青铜镜，欲得镜中人。
西洲曲
作者：方以智
朝代：明
体裁：乐府曲辞

西洲休作梦，秋日少东风。看尽梧桐叶，飞飞暮雨中。
西湖杂兴·其一
作者：方以智
朝代：明
体裁：七言绝句

露冷芙蓉色不红，孤山无限老梧桐。当时油壁车前路，犹在西陵风雨中。
西湖杂兴·其二
作者：方以智
朝代：明
体裁：七言绝句

欸乃渔歌杜若洲，露寒灯火不知愁。朝朝尽醉馀杭酒，厌薄楼船歌舞游。
赠闽中刘荐叔
作者：方以智
朝代：明
体裁：七言律诗

闻君昨岁出温麻，作客荆吴不顾家。万里风尘凭漏影，十年慷慨吊怀沙。单衫叶落秋将尽，小社城回菊有花。邂逅高谈共尊酒，东溪凉月浸蒹葭。
还过汶上道中
作者：方以智
朝代：明
体裁：五言律诗

驰驱过汶上，流浅壅淤沙。千里唯垂柳，三春不见花。望湖名范子，行路忆朱家。郭外孤蓬振，烟飞太白斜。
送别刘荐叔
作者：方以智
朝代：明
体裁：七言律诗

远游才子著先鞭，载笔江湖又十年。白眼相逢秋色里，青山环立酒杯前。一时快意难题尽，千古销魂是黯然。重咏谪仙黄鹄句，齐飞挂在落霞边。
逍遥洞
作者：方以智
朝代：明
体裁：五言律诗

天地一时小，惟馀洞口宽。名山藏日月，野老剩衣冠。石向何人语，春知此岁寒。几家烟火在，题作鹿门看。
酒楼赠燕人
作者：方以智
朝代：明
体裁：五言绝句

燕客善弹筝，悲歌旧有名。近来离别易，不畏断肠声。
采莲童曲
作者：方以智
朝代：明
体裁：乐府曲辞

扣拽使两桨，采莲一时归。傍有双鸳鸯，随我东南飞。
雨后閒题
作者：方以智
朝代：明
体裁：五言律诗

飘风吹急雨，沙路不成泥。白石洗松径，青云挂柳堤。鹿湖秋后雁，牛屋午时鸡。饭罢随筇杖，招人握手题。
黄澹歌辞
作者：方以智
朝代：明
体裁：乐府曲辞

帆樯过广州，夹岸杨丝垂。杨花向西飞，郎独不东归。
挽戴南湾
作者：方俊
朝代：明

八十年来两鬓霜，寄情渔钓足徜徉。严陵不肯扶东汉，尚父何心事武王。几曲狂歌悲晓月，一樽春酒醉残阳。从今谢却人间去，万古清风溪水长。
薄宦
作者：方俊
朝代：明

家园曾是带经锄，薄宦长安闭户居。忧至愿陈晁贾策，病来惟读老庄书。偶寻杯勺还烧蜡，贪看湖山欲买驴。窗外鸡声殊不恶，五更风雨忽愁予。
赏十月菊赠同年张叔亨泰
作者：方俊
朝代：明

十月黄花开满篱，人人都道不逢时。虽然已过重阳节，开也迟迟谢也迟。
鹊桥仙·咏蟹贺黄廷美
作者：方俊
朝代：明
体裁：词

草头八足，一团大腹。持螯笑、向俞君玉。花灯预赏为先生，生日是新正初六。今宵过了，七人八谷。又七日、天官赐福。福如东海寿南山，愿岁岁春盘盈绿。
园居二首
作者：方元焕
朝代：明

冥心无住着，水石澹幽居。风物花含早，阳春鸟弄初。病减烧丹灶，情欣种树书。地偏非辟俗，林卧谷神虚。兀兀坐长日，行园恰晚晴。畦蔬经雨足，山木到云平。野老水上语，轻风林际生。年来知抱瓮，犹听辘轳声。
园居二首·其一
作者：方元焕
朝代：明

冥心无住着，水石澹幽居。风物花含早，阳春鸟弄初。病减烧丹灶，情欣种树书。地偏非辟俗，林卧谷神虚。
园居二首·其二
作者：方元焕
朝代：明

兀兀坐长日，行园恰晚晴。畦蔬经雨足，山木到云平。野老水上语，轻风林际生。年来知抱瓮，犹听辘轳声。
乘月登矫翁新叠山
作者：方凤
朝代：明
体裁：七言律诗

有山不必论真假，无客还须自主宾。小洞著云梅雨细，方池皱绿竹风匀。一奁短发闲丘壑，半世高吟伴葛巾。此夜跻攀穷醉眼，露华清淡月如银。
挽全虚舟
作者：方凤
朝代：明
体裁：七言律诗

泛泛虚舟随处泊，伴云出去伴云还。诗狂酒兴今何在，月户风帘夜不关。心事要翰形迹外，生涯畏任有无间。若知羽化真消息，不用临风雨泪潸。
晚泊安陵
作者：方凤
朝代：明
体裁：五言律诗

轻艘依树泊，小店枕流开。城柝归鸦散，墙灯宿鹭猜。风狂欺客鬓，酒薄减诗才。怕是微茫月，将愁入梦来。
秋江
作者：方凤
朝代：明
体裁：七言绝句

独卧沧江秋已迟，可无新酒伴新诗。生涯只在荻花渚，日日专鲈不用思。
约段同年石庵游西湖
作者：方凤
朝代：明
体裁：七言律诗

耿耿怀人百里心，野塘秋水碧沈沈。功名染指春云薄，尊酒论文夜雨深。白发无情空贮药，青山随处可携琴。翩翩野服乘新霁，好向西湖续旧吟。
送汤二尹归兼筒彭子充
作者：方凤
朝代：明
体裁：七言律诗

五裤歌谣满路歧，何来意苡忽生疑。吴田春水留遗迹，蜀道寒云感去思。积壳花飞风剪剪，木兰舟发两丝丝。诗坛若见彭夫子，为说方干有梦驰。
閒居
作者：方凤
朝代：明
体裁：七言律诗

自入春来日日閒，柴门无客昼长关。枕书榻傍阶前树，对酒窗开屋后山。叶暗新枝花尽落，泥添故垒燕初还。近来识得全生术，不放愁催两鬓斑。
题黄山
作者：方勉
朝代：明

杖黎得得入云看，中有幽篁下有兰。百道飞泉鸣玉佩，千寻石柱架琼峦。隔林幢影招青鸟，出洞箫声送彩鸾。地位清高人罕至，好收风景入琴弹。
桃源道中
作者：方向
朝代：明
体裁：七言律诗

桃源西望是辰州，两境中分五置邮。征旆影随红树没，断桥水带夕阳流。关山迢递孤臣路，风物凄凉满地秋。半世飘零竟何事，独骑瘦马重回头。
海南风景
作者：方向
朝代：明
体裁：七言绝句

海外风光别一家，四时杨柳四时花。寒来暑往无人会，只有桃符纪岁华。
隆安郊行
作者：方向
朝代：明
体裁：七言律诗

红情脉脉透花梢，绿意津津上柳条。酒旆飏风连野店，茶烟冲雨过溪桥。江山我自诗中写，人物谁来画里描。十日闭门今日出，欲从庄子问逍遥。
侠客行
作者：方国骅
朝代：明

少年重意气，昂首向长杨。射虎眼中刺，摧鹰臂上霜。肩舆谒轵里，竹笠访田光。坐忆王孙老，萧萧泪数行。贫贱甘浊世，耻为乡里卑。无家秦剑许，有母严金辞。燕蓟吊孤竹，葡萄醉月支。封侯千载事，儿女未应知。诸侯每长跪，北面莫须呼。大泽一竿钓，深山三尺屠。谈兵触狼食，怒酒折虬须。百岁累累冢，髑髅香不枯。绣帐长薰鸭，招邻日斗鸡。主依黄歇楚，宾拟孟尝齐。游去五湖尽，歌残北斗低。生憎说头白，长剑任东西。
侠客行·其一
作者：方国骅
朝代：明

少年重意气，昂首向长杨。射虎眼中刺，摧鹰臂上霜。肩舆谒轵里，竹笠访田光。坐忆王孙老，萧萧泪数行。
侠客行·其三
作者：方国骅
朝代：明

诸侯每长跪，北面莫须呼。大泽一竿钓，深山三尺屠。谈兵触狼食，怒酒折虬须。百岁累累冢，髑髅香不枯。
侠客行·其二
作者：方国骅
朝代：明

贫贱甘浊世，耻为乡里卑。无家秦剑许，有母严金辞。燕蓟吊孤竹，葡萄醉月支。封侯千载事，儿女未应知。
侠客行·其四
作者：方国骅
朝代：明

绣帐长薰鸭，招邻日斗鸡。主依黄歇楚，宾拟孟尝齐。游去五湖尽，歌残北斗低。生憎说头白，长剑任东西。
和陶归鸟诗六十八首
作者：方国骅
朝代：明

孑孑孤鸟，远弋于林。周回顾影，宁择佳岑。缄舌捲羽，郁陶中心。眷彼谷风，乔木阴阴。孑孑孤鸟，畴与同飞。前者振羽，后者莫依。彩泽卑弃，独影宵归。怅望天末，云路阻违。孑孑孤鸟，渴饮徘徊。养弃何人，深丛馁栖。鸱鸮疾声，微息难谐。幽梁卑枝，结兹永怀。孑孑孤鸟，昔鸣高条。凤凰于友，桐柯特标。烨烨其丽，产彼南交。伫以修翮，弗惜忧劳。
和陶归鸟诗六十八首·其一
作者：方国骅
朝代：明

孑孑孤鸟，远弋于林。周回顾影，宁择佳岑。缄舌捲羽，郁陶中心。眷彼谷风，乔木阴阴。
和陶归鸟诗六十八首·其三
作者：方国骅
朝代：明

孑孑孤鸟，渴饮徘徊。养弃何人，深丛馁栖。鸱鸮疾声，微息难谐。幽梁卑枝，结兹永怀。
和陶归鸟诗六十八首·其二
作者：方国骅
朝代：明

孑孑孤鸟，畴与同飞。前者振羽，后者莫依。彩泽卑弃，独影宵归。怅望天末，云路阻违。
和陶归鸟诗六十八首·其四
作者：方国骅
朝代：明

孑孑孤鸟，昔鸣高条。凤凰于友，桐柯特标。烨烨其丽，产彼南交。伫以修翮，弗惜忧劳。
咏梅
作者：方国骅
朝代：明

汉宫颜色十年癯，白首春心梦有无。幽谷渺然徒自托，冰壶较尔意谁孤。更防戎马犹含碧，不语黄昏独握珠。东阁杜陵若相忆，美人原住远山隅。每到严冬眼自骄，嵯峨一树倚山腰。偏怜塞上将军笛，不负高楼玉女箫。霜色欲销逋客鬓，雪花全染逐臣貂。曾闻处士惭封禅，犹向江皋共寂寥。
咏梅·其一
作者：方国骅
朝代：明

汉宫颜色十年癯，白首春心梦有无。幽谷渺然徒自托，冰壶较尔意谁孤。更防戎马犹含碧，不语黄昏独握珠。东阁杜陵若相忆，美人原住远山隅。
咏梅·其二
作者：方国骅
朝代：明

每到严冬眼自骄，嵯峨一树倚山腰。偏怜塞上将军笛，不负高楼玉女箫。霜色欲销逋客鬓，雪花全染逐臣貂。曾闻处士惭封禅，犹向江皋共寂寥。
木棉花
作者：方国骅
朝代：明

不材容得老天年，寒食丹砂木末燃。汉主堠亭情独远，隋宫春树色同鲜。残红似照崆峒火，野血疑啼建业鹃。惟有刺桐共开落，城南上巳句谁传。
梦还濠弦草堂
作者：方国骅
朝代：明

草堂昨夜梦，了了见茅屋。画壁存龙蛇，去向月痕读。破瓦盈蛛丝，短檐巢小鵴。直指当年题，日色照离陆。侧户履花寮，兰芷香若馥。厨烟淩高霄，庶妇馐馨蔌。出还理邺架，恍惚昔万轴。细雨湿庭阶，父老相过逐。予亦冠盖迎，樽罍走童仆。山鸡觉蘧然，往事千行哭。
泥鱼
作者：方国骅
朝代：明

暮酒愁蔬蔌，傒童忆钓竿。河鱼子夜泼，秋雨五更寒。岁稔江湖晏，村幽薮网安。香莼分得好，珍重报加餐。
独饮
作者：方国骅
朝代：明

隐几意不惬，把杯聊自醺。野人谁命驾，倦鸟独堪群。日暮柴门雨，秋寒水面云。瞽歌与巫觋，邻舍漫纷纷。
赋得灯火新凉催夜织
作者：方国骅
朝代：明

炎热使人畏，饥寒使人忧。王孙六月发饮冰，烈火赤汗无与谋。王孙重燠樵牧寒，上天不分青白眸。邻家秦女夜歌舞，饮酒高楼击鼍鼓。夭姬学唱竹枝辞，铁板老优翻鹦鹉。老夫茅堂灯一辉，小儿书罢妻率机。粗布大帛愿不失，夜深相对有牛衣。
赤花
作者：方国骅
朝代：明

远籴出韦浦，扁舟泛赤花。山山涵晓日，岸岸抱圆沙。穗井宁如旧，西川未有涯。十车空此载，愁绝是张华。
趁市八首
作者：方国骅
朝代：明

贾舶鱼航雪里来，冷烟残店竹檐开。难逢公子重迎亥，欲访吴门旧姓梅。兕酒已闻狂士哭，犊裙翻见美人哀。逋臣漫向鱼盐逐，一曲长歌日暮回。鼓刀击筑更谁堪，敢向清时说盍簪。频岁避人如旅雁，终年糊口似春蚕。挟龟问卜疑伧叟，远磬焚香辨野庵。七宝十车浑是梦，莫誇邻女早提篮。钩罾结罟小桥西，花雨沾衣细作泥。过野不存廉吏犬，绕篱仍缚杜陵鸡。千寻春水深成窟，百尺潜鱼大似犀。回首万残如市后，夕阳人散鹧鸪啼。桑麻无术故山求，归兴聊从物外游。万里词臣怀海市，千家鲛室杂蜃楼。丈人屡觅开元历，长者常披五月裘。怪底猎心犹未槁，逐看蛮女打春毬。
趁市八首·其一
作者：方国骅
朝代：明

贾舶鱼航雪里来，冷烟残店竹檐开。难逢公子重迎亥，欲访吴门旧姓梅。兕酒已闻狂士哭，犊裙翻见美人哀。逋臣漫向鱼盐逐，一曲长歌日暮回。
趁市八首·其三
作者：方国骅
朝代：明

钩罾结罟小桥西，花雨沾衣细作泥。过野不存廉吏犬，绕篱仍缚杜陵鸡。千寻春水深成窟，百尺潜鱼大似犀。回首万残如市后，夕阳人散鹧鸪啼。
趁市八首·其二
作者：方国骅
朝代：明

鼓刀击筑更谁堪，敢向清时说盍簪。频岁避人如旅雁，终年糊口似春蚕。挟龟问卜疑伧叟，远磬焚香辨野庵。七宝十车浑是梦，莫誇邻女早提篮。
趁市八首·其四
作者：方国骅
朝代：明

桑麻无术故山求，归兴聊从物外游。万里词臣怀海市，千家鲛室杂蜃楼。丈人屡觅开元历，长者常披五月裘。怪底猎心犹未槁，逐看蛮女打春毬。
铜鼓歌
作者：方国骅
朝代：明

辛丑二年驾黄龙，抚摩河伯鞭驱风。朝发夕至见铜鼓，铜鼓簴县神上宫。初见殊形胆若怯，跂翼古异心推崇。传自马援伐蛮方，得此交趾夷甸中。刻列星辰及牛女，魑魅魍魉无能逢。丹翠金石杂其状，恍惚太上鬼斧工。更凿龟螭踞其背，一阴一阳立雌雄。父老相传国初时，击之声震千里洪。水旱灾祲告海若，伐鼓鼓响神来宗。至此正统北狩年，萧养作逆据大东。僭王改号侮诸夏，欲取两鼓归贼中。百神奋怒不肯与，贼窃其一归艨艟。风雨雷电海水黑，此鼓跃入溟濛空。以后击雌雄辄应，离别凄惨难为容。迩来好事铸其匹，钜细新故岂等同。近闻儋耳之间山崩裂，流沙激出铜鼓公。体制尺寸恰相类，民欲归神贪天功。相君有力夺异贝，袭诸记室深房栊。俗人耳食未尽信，怀古感慨思其踪。昌黎石鼓子瞻和，前后两歌歌鏦鏦。方生歌此分鼎足，不负神天魂梦通。
鸳鸯词
作者：方国骅
朝代：明

生女当生似木兰，嫁夫当嫁似王仁。木兰之勇天下知，王仁之名天下闻。君独不见青陵台，同生同死同丘坟。鸳鸯亦有四五种，错认便类野鸡群。
咏怀三首·其一
作者：方大任
朝代：明
体裁：古风

束发慕奇癖，读书万卷馀。游思缅邈场，削迹棼华涂。举世争捷径，欣然笑其愚。禀气固已然，改辙将焉如。孔生耻沟壑，原子安桑枢。素志亮有托，斯人岂尽迂。掩耳谢时贤，一心抱区区。
咏怀三首·其三
作者：方大任
朝代：明
体裁：古风

孔雀游赤霄，牛角何由触。麒麟可系羁，翻为犬羊辱。伊余类穷猿，投林不择木。悠悠长傍人，顾影伤局趣。百鍊忤时好，绕指乖素欲。犁锄倘可给，誓恩西山麓。
咏怀三首·其二
作者：方大任
朝代：明
体裁：古风

徘徊芳塘上，微风扇轻波。连冈荫青松，仄径冒绿莎。是时秋正深，粳稻蕃陂陀。腰䥥朝出陇，捆载夕归家。鸟雀啄场圃，牛羊散岩阿。曰余无立锥，鼓腹行讴歌。拾穗瓯窭间，一饱不愿多。嗟彼攘攘子，鼎食终如何。
黄山玉兰
作者：方大冶
朝代：明

深谷名花何处移，森森玉树媚清漪。国真漫拟猗兰操，香色还同冰雪姿。山气凝寒开独后，灵根穿石意偏奇。与君采折？琼佩，独笑傍人应未知。
黄山玉兰
作者：方大冶
朝代：明
体裁：七言律诗

深谷名花何处移，森森玉树媚清漪。国真漫拟猗兰操，香色还同冰雪姿。山气凝寒开独后，灵根穿石意偏奇。与君采折�琼佩，独笑傍人应未知。
百丈潭
作者：方大治
朝代：明

东风敛夕霏，山色霭晴晖。天上银河落，潭边白练飞。深林啼鸟绝，危磴采樵稀。已冒垂堂戒，岗头一振衣。
卖花声
作者：方大猷
朝代：明
体裁：词

桑落酿初成。一曲新声。年来觞咏顿忘情。若到尽头无歇处，万念都清。何者是功名。荣辱如枰。殷勤佛子传灯。去住临难方解脱，直證无生。
卖花声
作者：方大猷
朝代：明
体裁：词

矮屋盖新芽。墙短台高。庄家四五便相招。篱下黄花霜后叶，秋色堪描。堤外吼声骄。万里风涛。千钧苦担有人挑。且读南华经一卷，真个逍遥。
南歌子
作者：方大猷
朝代：明
体裁：词

衰草粘天际，寒蛩警枕头。老夫偏会种离愁。教把宜春揭去，换宜秋。书断云中雁，情孤水上鸥。又谁临月引箜篌。刚唱思君君不见，下渝州。
南歌子·秋思
作者：方大猷
朝代：明
体裁：词

蓬鬓惊堆雪，衰容艳拒霜。莫持琼管弄清商，吹得万千林叶、一时黄。谁道春如剪，裁成百样芳。那知秋色是干将，天外群峰处处、割愁肠。
满江红
作者：方大猷
朝代：明
体裁：词

太白楼头，登临处、河流一曲。见千樯锦缆，万间茅屋。偶触胸中多块垒，难禁尘尾霏珠玉。正当风小坐好梧桐，侵衣绿。何时食，紫桑菊。何年起，雷阳竹。似目前颠倒，判谁荣辱。扪虱空閒王氏手，闻鸡早蹴刘生足。愿追随、大纛共功名，帷筹熟。
满江红·和门伯梁愁眉居韵
作者：方大猷
朝代：明
体裁：词

甚日归来，轩隈嵓曲。有鸣琴在室，好花环屋。列岫墙头妆翠髻，流泉槛外飞苍玉。为喜临、名帖种芭蕉，和天绿。殊清傲，寒于菊。怜孤挺，亭于竹。任茗酣棋战，胜荣输辱。静里抛它尘世想，闲中饱得烟霞足。趁无人、到此饮千杯，离骚熟。
涂太仆揆宇先生滇中寄书附荅
作者：方大镇
朝代：明
体裁：七言律诗

白云迢递点苍居，十载开心万里馀。枕上西风孤客梦，天涯北雁数行书。黄花并忆漳河赋，绿酒相从上谷车。夷蹠报施无定论，燕山迷望转踟蹰。
书寒溪书屋壁
作者：方太古
朝代：明
体裁：七言律诗

屋占桑麻半亩园，岁无车马与人喧。午凉树影圆浮地，夜静滩声直到门。万卷诗书销日月，一湾鸥鹭共朝昏。兴来蓑笠扁舟去，不亚浣花溪上村。
十五夜饮王敬止园亭
作者：方太古
朝代：明

客子未归天一涯，沧江亭上听新蛙。春风莫漫随人老，吹落来禽千树花。
嘉善夜泊
作者：方太古
朝代：明
体裁：五言律诗

十月望之后，畸人何所归。江清霜气薄，堂静夜灯微。木叶背风落，孤禽向月飞。援琴不成调，新泪欲沾衣。
夜坐喜晏伯谦谈禅
作者：方太古
朝代：明

海月未出山，清宵起灯烛。草坐偕道流，谈禅畅幽独。云岩一何深，心远境自足。泠然忽成悟，风吹隔窗竹。
夜酌清白亭同郑继之过黄用光看新竹
作者：方太古
朝代：明

移灯半醉看琅玕，梦里潇湘月影寒。记得题诗伤缥节，鹧鸪啼断粉痕干。
客散
作者：方太古
朝代：明

客散书堂秋日凉，山风吹雨葛花香。竹床藤簟茶初熟，消受山人午睡长。
寄意二首·其一
作者：方太古
朝代：明

春风吹柳枝，游子别家时。坝上多杨柳，春风吹不吹。
寄意二首·其二
作者：方太古
朝代：明

春风吹桃花，游子未还家。洞口桃花片，多人未曾见。
寒食
作者：方太古
朝代：明

春光二月忽三月，天气单衣又夹衣。树树梨花相斗发，家家燕子欲偷飞。客怀不惯逢寒食，世路还堪住翠微。溪上柳条新弄碧，软风晴日待侬归。
寒食思献小酌
作者：方太古
朝代：明

已买桐江旧钓船，清江白石趁鸥眠。风前转眼逢寒食，时事惊心岂少年。故国梨花千树雪，小堂杨柳一枝烟。夜来有梦高阳侣，觅得村沽饮十千。
山中
作者：方太古
朝代：明
体裁：古风

山中岁云暮，抱膝惟长吟。北风吹蓬藋，悲响悬高林。仰视浮云翔，白日不为阴。昔我三春花，今日不可簪。昔我洛浦锦，今日不可衾。孤鸿逐黄鹄，石上鸣瑶琴。瑶琴弦朱丝，一操论千金。真音不谐俗，聊以明吾心。
归解石山杂题
作者：方太古
朝代：明

山高日出迟，云重天寒早。源远断人烟，木落惊啼鸟。南斗雁峰坳，北极玉栏杪。下界隔中天，阴阳别昏晓。
忆溪上梅花
作者：方太古
朝代：明
体裁：七言律诗

去年冬早溪流浅，重忆开时谁主张。一树隔帘云弄影，万花回梦雪生香。最多画意山松阁，占断风情水竹庄。何日归来酬汝愿，小杯秀句放清狂。
拨闷
作者：方太古
朝代：明

浪游何处是天涯，回首无成百念差。可笑满怀常酒盏，不知春事已桃花。双台山下渔翁艇，独树江干野老家。书卷钓竿清似水，浮生从此不须嗟。
放船二首
作者：方太古
朝代：明

放船春水漫，系缆柳条青。去去江村近，风吹鱼网腥。兰桡回白鸟，青草破塘湾。醉怯新罗薄，春山带雨看。
放船二首·其一
作者：方太古
朝代：明

放船春水漫，系缆柳条青。去去江村近，风吹鱼网腥。
放船二首·其二
作者：方太古
朝代：明

兰桡回白鸟，青草破塘湾。醉怯新罗薄，春山带雨看。
江中晚泊
作者：方太古
朝代：明

风急水欲立，日暮山争深。双席落洲渚，几家新柳阴。
玄墓山上方
作者：方太古
朝代：明

危栏倦倚带斜阳，今夜禅床借上方。七十二山何处是，洞庭烟水正茫茫。
社日出游
作者：方太古
朝代：明

村村社鼓隔溪闻，赛祀归来客半醺。水缓山舒逢日暖，花明柳暗貌春分。平田白洫流新雨，绝壁青枫挂断云。策杖提壶随所适，野夫何不可同群。
简良通
作者：方太古
朝代：明

幽人秋雨后，懒出凤山门。藜杖空云气，葛巾多雨痕。轮蹄悲市井，水石梦江村。白酒还君醉，陶然卧竹根。
读孙太初去冬所寄杂诗
作者：方太古
朝代：明
体裁：七言律诗

发笥得诗肝肺热，山人舆谁同住山。碧云行空月皎皎，春风满地花斑斑。昔年缄线只自好，今日门户如予闲。爱说轻身事修炼，吾当为汝解连环。
谷雨
作者：方太古
朝代：明
体裁：诗

春事阑珊酒病瘳，山家谷雨早茶收。花前细细风双蝶，林外时时雨一鸠。碧海丹丘无鹤驾，绿蓑青笠有渔舟。尘埃漫笑浮生梦，岘首于今薄试游。
随处
作者：方太古
朝代：明

随处自丘园，无心计子孙。江清平见寺，山小远连村。野况家常饭，真情故旧尊。兴来唯嗜酒，意到已忘言。
题鼓山廨院壁
作者：方太古
朝代：明

十年宝剑行边友，半夜寒灯梦里家。细雨短墙新佛院，小堂香满荔枝花。
一鸣示儿
作者：方孔炤
朝代：明
体裁：古风

焦明生三雏，凭虚振其羽。一雏巢阿阁，一雏罹网罟。一雏能高飞，下视叹苞栩。黄雀谢少年，青鸟报阿母。凤凰来见稀，一鸣遂千古。
天池寺文殊台
作者：方孔炤
朝代：明
体裁：七言绝句

铁船欲渡石门晓，秋光何事閒云绕。忽然霁色送东林，影子莲花开未了。
己巳元旦早朝
作者：方孔炤
朝代：明
体裁：七言律诗

紫阁金茎露向晨，钟声催出日重轮。青龙扇匝迎丰岁，白兽尊开待直臣。阊阖风生三部乐，玲珑仪转九州春。职方将上舆图考，不羡甘泉献赋人。
归白鹿洞
作者：方孔炤
朝代：明
体裁：七言律诗

虚将五岳挂桐丝，翠积东山晚不迟。阳鸟似驯芦叶性，秋虫不误蓼花期。闭门仲蔚容非隐，对壁王郎未是痴。怯与江涛同上下，鹿湖清浅好风吹。
新设屯田
作者：方孔炤
朝代：明
体裁：古风

庙议既不与，屯田徒有名。河北山东地，水利难与争。当先布赏格，有司乃奉行。隐覈召民种，亦须三年成。吁嗟恐不及，不如先议兵。兵既不如议，田亦何由耕。
高阳池
作者：方孔炤
朝代：明
体裁：五言律诗

习家风景好，日淡叠山苍。寒水留霜芰，閒亭管暮杨。堤回骑马意，人想接䍦狂。不见菱歌起，萧条三两航。
龙山行
作者：方孔炤
朝代：明
体裁：五言绝句

百道雨奔雷，石桥摇欲断。山云足下开，回头不教看。
上巳约友登南楼
作者：方孝孺
朝代：明

生意忽满眼，不知春浅深。良朋旷嘉会，浊酒难孤斟。迢迢城上楼，高朗宜远临。曷不一举趾，纵望渊与岑。逍遥群动表，舒豁万古心。古人巳寂寞，继者应在今。蕴真有至乐，外慕非所钦。畴昔舞雩咏，千秋虞氏琴。穷达各有适，宇宙流遗音。景风生穆清，佳趣溢鱼禽。愿言领众妙，无为郁冲襟。
东河驿值雪次茅长史白战体韵
作者：方孝孺
朝代：明

东河气高地常冷，越客入山愁目瞑。蹇驴破帽闯驿门，敝屋疏篱耿灯影。更阑藉草始一寐，夜半雪来初未省。窗明恍讶乌绕树，身倦宛同蛙伏井。鸡鸣起看眼生花，睡熟山童呼不醒。积深巳觉拥蓝关，势远直疑沾庾岭。穿檐入隙如有求，塞户填阶岂须请。瓦沟早滴为炊烟，水面难消因泛梗。乐事偏宜壮士猎，清气先入诗家茗。平铺道路混险夷，盖覆乾坤掩瑕眚。空山难行无客到，高卧闭门终日静。春来一月尚严凝，天上何人调九鼎。半生对雪走四方，奇绝爱此林壑景。长松压重龙虎怒，巨石罗陈□□整。北风末势更飘扬，斜照馀辉愈光烱。南望殊怜京阙遥，西顾颇觉归途永。未须玩物遽忧患，有形易化皆幻境。明朝阴翳尽扫除，天际诸峰翠相并。乘兴伸眉且一笑，人生饥寒非不幸。莫将诗句效苏公，淮阴讵肯侪哙等。
中秋对月
作者：方孝孺
朝代：明

双橹鸣江水不波，云山无数拂船过。夜深把酒问明月，月色与愁谁较多。南郑荒坟草木寒，东瓯旧宅桂花丹。九秋最好今宵月，又向孤舟独自看。
中秋对月·其一
作者：方孝孺
朝代：明

双橹鸣江水不波，云山无数拂船过。夜深把酒问明月，月色与愁谁较多。
中秋对月·其二
作者：方孝孺
朝代：明

南郑荒坟草木寒，东瓯旧宅桂花丹。九秋最好今宵月，又向孤舟独自看。
为玉泉山人题
作者：方孝孺
朝代：明

天池直接扶桑东，百川委会来无穷。两崖为门障海口，大江中流潮汐通。丰山横鹜东奔放，浪啮沙崖穿玲珑。翠凤飞来白银阙，金鳌涌出金莲宫。天台赤城此磅礴，间气往往生英雄。鸿儒硕士世不乏，神灵秀异天所钟。玉泉山人独嗜古，食贫力土专而工。结庐椒江望蓬岛，坐看海气浮青红。含嚼英华嗽芳润，吐纳光景嘘长虹。群仙窈窕罗几席，洪波浩瀚涵心胸。蕞尔一乡不满意，邈焉四海将奚从。日披黄卷对贤圣，上并周孔齐羲农。国风雅颂导于正，典谟训诰操瘚中。权谋智术竞趋利，玄谈清议咸归空。濂洛崛起树名教，千载道学开盲聋。仁义行师佐伊吕，礼乐出治登夔龙。拯救生民布仁化，此心烱烱今昔同。食息梦寐若见之，上下议论相磨砻。论交岂止一世士，直追三代还淳风。屈伸去就随所遇，仕止进退皆从容。某山某水吾钓游，归来旧隐巢云松。
乙丑中秋在石镜精舍同士友玩月后二日家兄寄示会饮分韵诸诗览之怅然叹不得与因奉次来韵兼东郑君好义
作者：方孝孺
朝代：明

我来南山中，正见秋月圆。我家岂无此，兄弟况满前。胡为轻别离，顾影清辉寒。赖有座上客，共结无穷欢。愁端旋消释，言笑各开颜。寄谢兄与弟，明年相对看。秋霁月正好，山谷气逾清。风檐敞虚牖，爱此万里明。嘉宾自远至，乐饮畅高情。雄谈振林谷，顿令怀抱倾。丛桂困荆棘，时来吐芳馨。物生尚有待，吾意讵无成。且终良宵会，难值众美并。酒酣发长啸，似闻鸾鹤声。惟恐日易出，顾影绕庭行。开樽酌月华，酒味清且醺。吐气长风生，吹灭天际云。此身与宇宙，谁主复谁宾。有生道为贵，万事何足论。苦节慕夷齐，延年称羡门。仙凡两冥漠，奸雄犹啖吞。山栖未为隐，颇喜离俗氛。固穷固非洁，用世岂吾仁。昏昏坐平旦，兀兀行薄暮。岂乏往来人，幽怀寡清晤。辞源湮曩浚，理窟增旧锢。幸子有佳期，欣然写衷素。玄谈相应发，妙理独超悟。颇惮尊酌烦，易觉光景度。诎身违道远，高世遭众恶。勉矣循大中，心期永无斁。
乙丑中秋在石镜精舍同士友玩月后二日家兄寄示会饮分韵诸诗览之怅然叹不得与因奉次来韵兼东郑君好义·其一
作者：方孝孺
朝代：明

我来南山中，正见秋月圆。我家岂无此，兄弟况满前。胡为轻别离，顾影清辉寒。赖有座上客，共结无穷欢。愁端旋消释，言笑各开颜。寄谢兄与弟，明年相对看。
乙丑中秋在石镜精舍同士友玩月后二日家兄寄示会饮分韵诸诗览之怅然叹不得与因奉次来韵兼东郑君好义·其三
作者：方孝孺
朝代：明

开樽酌月华，酒味清且醺。吐气长风生，吹灭天际云。此身与宇宙，谁主复谁宾。有生道为贵，万事何足论。苦节慕夷齐，延年称羡门。仙凡两冥漠，奸雄犹啖吞。山栖未为隐，颇喜离俗氛。固穷固非洁，用世岂吾仁。
乙丑中秋在石镜精舍同士友玩月后二日家兄寄示会饮分韵诸诗览之怅然叹不得与因奉次来韵兼东郑君好义·其二
作者：方孝孺
朝代：明

秋霁月正好，山谷气逾清。风檐敞虚牖，爱此万里明。嘉宾自远至，乐饮畅高情。雄谈振林谷，顿令怀抱倾。丛桂困荆棘，时来吐芳馨。物生尚有待，吾意讵无成。且终良宵会，难值众美并。酒酣发长啸，似闻鸾鹤声。惟恐日易出，顾影绕庭行。
乙丑中秋在石镜精舍同士友玩月后二日家兄寄示会饮分韵诸诗览之怅然叹不得与因奉次来韵兼东郑君好义·其四
作者：方孝孺
朝代：明

昏昏坐平旦，兀兀行薄暮。岂乏往来人，幽怀寡清晤。辞源湮曩浚，理窟增旧锢。幸子有佳期，欣然写衷素。玄谈相应发，妙理独超悟。颇惮尊酌烦，易觉光景度。诎身违道远，高世遭众恶。勉矣循大中，心期永无斁。
书事
作者：方孝孺
朝代：明
体裁：七言绝句

伏枕三旬不整冠，梦魂时复对金銮。忽闻盛事披衣坐，今日朝廷立谏官。
买臣妻墓
作者：方孝孺
朝代：明

青草池边一故丘，千年埋骨不埋羞。丁宁嘱付人间妇，自古糟糠合到头。
二乔观书
作者：方孝孺
朝代：明

深闺睡起读兵书，窈窕丰姿若个谁。千古周南风化本，晚凉何不诵关雎。
二十九日
作者：方孝孺
朝代：明

挥泪劬劳日，持觞孝义门。敢承千古托，恐负二亲恩。善颂惭诸彦，伤怀望九原。寂寥生意尽，空愧此身存。野人哀感日，天子戊辰年。巳负悬弧意，空吟陟岵篇。病身难报国，歉岁欲求田。筑室依先陇，将心诉九泉。就木悲贤杰，持家赖哲兄。三人嗟莫并，一世竟何成。毁壁千秋痛，看云此日情。遥怜小儿子，念我倚栏楹。
二十九日·其一
作者：方孝孺
朝代：明

挥泪劬劳日，持觞孝义门。敢承千古托，恐负二亲恩。善颂惭诸彦，伤怀望九原。寂寥生意尽，空愧此身存。
二十九日·其三
作者：方孝孺
朝代：明

就木悲贤杰，持家赖哲兄。三人嗟莫并，一世竟何成。毁壁千秋痛，看云此日情。遥怜小儿子，念我倚栏楹。
二十九日·其二
作者：方孝孺
朝代：明

野人哀感日，天子戊辰年。巳负悬弧意，空吟陟岵篇。病身难报国，歉岁欲求田。筑室依先陇，将心诉九泉。
二月十四日书事
作者：方孝孺
朝代：明

斧扆临轩几砚闲，春风和气满龙颜。细听天语挥毫久，携得香烟两袖还。风软彤庭尚薄寒，御炉香绕玉阑干。黄门忽报文渊阁，天子看书召讲官。
二月十四日书事（二首）
作者：方孝孺
朝代：明
体裁：七言绝句

斧扆临轩几砚闲，春风和气满龙颜。细听天语挥毫久，携得香烟两袖还。
二月十四日书事（二首）
作者：方孝孺
朝代：明

风软彤庭尚薄寒，御炉香绕玉阑干。黄门忽报文渊阁，天子看书召讲官。
二禽咏
作者：方孝孺
朝代：明

鹊噪未足喜，鸦鸣未须忧。天道神且远，微物徒喧啾。翰音善司晨，不免供肴羞。鹳鹤至高洁，所识惟林丘。鸿鹄隘八荒，但为稻粱谋。文彩羡孔鸾，缯缴或暗投。况彼鸦与鹊，志非众鸟俦。质陋羽翮短，云霄非所游。性贪嗜饮啄，逐逐不自休。饥则摇口吻，向人如有求。何能洞先几，兆与天心侔。祸福有定命，所致各有由。人理固坦夷，鬼神良昧幽。苟中存仁义，自可无愆尤。何须浪悲喜，为禽鸟诳诪。来夤慰韩愈，恶声感黄州。好怪失所守，二子非英流。吾方友千古，远法孔与周。考祥视素履，乐道以夷犹。
二虫吟
作者：方孝孺
朝代：明

翾翾暮光萤，烛举竞飞附。没身烟焰间，至死终不悟。日月众所瞻，嗟汝不一顾。虽有向明心，所从良巳误。喧喧秋后蚊，白日噆我肌。我虽病无力，扫扑亦易为。怜汝营一饱，未得死及之。且复纵遣去，天运自有时。
人日从蜀王登万岁山
作者：方孝孺
朝代：明

鳌首高临紫极开，五云长日拥蓬莱。嵩呼曾献君王寿，人日今从帝子来。宝仗鸣鞭金騕袅，石床御坐锦莓苔。才华愧匪朝阳凤，飞盖华隆喜共陪。
代菊荅
作者：方孝孺
朝代：明

生意本天得，无人亦自芳。但能娱晚节，何必媚重阳。服食多延寿，风霜独擅场。秪应夷皓辈，心迹可相忘。
仰德之深非言可喻谨次渊明九日诗韵叙谢万一
作者：方孝孺
朝代：明

至人宪天德，虚心体群生。自为代工计，岂为济众名。惟王间世才，钦圣奉天明。端居澹无欲，四海流仁声。耄倪竞稽首，愿王寿千龄。如彼岷峨高，不骞复不倾。小臣最陋劣，夙受顾盻荣。孤恩愧明义，念旧劳睿情。临风拭病目，思见德化成。
休日奉陪蜀府诸公宴集
作者：方孝孺
朝代：明
体裁：古风

居闲叹时迈，阅世知才短。频为观国游，每觉归期缓。群公尽耆英，过从恨殊晚。他乡亲故稀，骨肉不在眼。非资谈咏欢，孰使离情展。大藩仰仁哲，政化崇宽简。长日自优游，玆辰况休浣。牲醪出珍赐，果蔬随物产。一觞偶相酬，万虑皆可遣。贵同周士肆，狂笑晋人懒。语乐天趣深，心清市尘远。新秋欣巳至，毒暑行将断。灵雨席上来，微凉座中满。明时古难遇，良会世所罕。各勉存令猷，垂声继伊管。
休日奉陪蜀府诸公宴集
作者：方孝孺
朝代：明

居闲叹时迈，阅世知才短。频为观国游，每觉归期缓。群公尽耆英，过从恨殊晚。他乡亲故稀，骨肉不在眼。非资谈咏欢，孰使离情展。大藩仰仁哲，政化崇宽简。长日自优游，玆辰况休浣。牲醪出珍赐，果？随物产。一觞偶相酬，万虑皆可遣。贵同周士肆，狂笑晋人懒。语乐天趣深，心清市尘远。新秋欣巳至，毒暑行将断。灵雨席上来，微凉座中满。明时古难遇，良会世所罕。各勉存令猷，垂声继伊管。
侍世子奉献蜀王十首
作者：方孝孺
朝代：明

贤君德业本天成，犹待脩心道益明。喜见储王亲笔砚，更须讲学近儒臣。昧爽先求问寝衣，三朝日日礼无遗。古来世子能敦孝，惟有文王最可师。祖训昭昭日月新，由来治国本天伦。令名要使传千载，仁政须教及万民。炫日辉霞锦价高，制成称体小龙袍。试看黼黻文章美，须念？桑杼轴劳。金匙磲盌绛纱笼，玉瑩珠圆颗颗同。愿采豳风歌七月，要知稼穑重三农。农事艰难古所怜，一生几度遇丰年。若非圣世轻租税，逐末何人肯力田。九经治国本脩身，身正方能鉴别人。辩佞要知驽异骥，任贤莫指玉为珉。君王待士古来无，令德高名满八区。济美喜看贤世子，巳能端拱礼诸儒。去岁开仓赈饿夫，今年下令活无辜。东平谩说能为善，未识当时有此无。税薄刑清见盛时，民安田里俗熙熙。欲求上古无为治，仁孝君王自足师。
侍世子奉献蜀王十首·其一
作者：方孝孺
朝代：明

贤君德业本天成，犹待脩心道益明。喜见储王亲笔砚，更须讲学近儒臣。
侍世子奉献蜀王十首·其七
作者：方孝孺
朝代：明

九经治国本脩身，身正方能鉴别人。辩佞要知驽异骥，任贤莫指玉为珉。
侍世子奉献蜀王十首·其三
作者：方孝孺
朝代：明

祖训昭昭日月新，由来治国本天伦。令名要使传千载，仁政须教及万民。
侍世子奉献蜀王十首·其九
作者：方孝孺
朝代：明

去岁开仓赈饿夫，今年下令活无辜。东平谩说能为善，未识当时有此无。
侍世子奉献蜀王十首·其二
作者：方孝孺
朝代：明

昧爽先求问寝衣，三朝日日礼无遗。古来世子能敦孝，惟有文王最可师。
侍世子奉献蜀王十首·其五
作者：方孝孺
朝代：明

金匙磲盌绛纱笼，玉瑩珠圆颗颗同。愿采豳风歌七月，要知稼穑重三农。
侍世子奉献蜀王十首·其五
作者：方孝孺
朝代：明
体裁：七言绝句

金匙磲碗绛纱笼，玉莹珠圆颗颗同。愿采豳风歌七月，要知稼穑重三农。
侍世子奉献蜀王十首·其八
作者：方孝孺
朝代：明

君王待士古来无，令德高名满八区。济美喜看贤世子，巳能端拱礼诸儒。
侍世子奉献蜀王十首·其六
作者：方孝孺
朝代：明

农事艰难古所怜，一生几度遇丰年。若非圣世轻租税，逐末何人肯力田。
侍世子奉献蜀王十首·其十
作者：方孝孺
朝代：明

税薄刑清见盛时，民安田里俗熙熙。欲求上古无为治，仁孝君王自足师。
侍世子奉献蜀王十首·其四
作者：方孝孺
朝代：明
体裁：七言绝句

炫日辉霞锦价高，制成称体小龙袍。试看黼黻文章美，须念蚕桑杼轴劳。
侍世子奉献蜀王十首·其四
作者：方孝孺
朝代：明

炫日辉霞锦价高，制成称体小龙袍。试看黼黻文章美，须念？桑杼轴劳。
偶尔遣意奉呈同学诸君子及示叔贞秀才
作者：方孝孺
朝代：明

累物扰灵府，澹然无所为。家贫自鲜营，万事俱不知。日禄馀一斗，粗给菜与麋。秫田亦易耕，有酒供四时。门多儒雅客，暇则斟酌之。相对靡俗言，共谈止诗书。遐情或深契，欢笑同解颐。孰谓千古远，其人如在玆。于心有至乐，天地亦可遗。未知轩裳贵，讵识势位卑。彼美要路仕，贤劳耀轻肥。穷通各有适，宁论是与非。
催菊
作者：方孝孺
朝代：明

蚤带春泥种，频添沃壤培。如何九日至，不见一枝开。时过花何补，天寒客懒来。便须连夜发，莫负掌中杯。
入山后览定水仰山二上人并吴讲师次予发成都绝句韵因复次韵述事言怀
作者：方孝孺
朝代：明

落日斜明挂树瓢，下方城郭去人遥。青山过雨僧深定，门外云封独木桥。羽客禅僧也好奇，对人觅句几攒眉。林端新月初高夜，叶底残红落尽时。倚涧人家近更清，吠风惊犬走还迎。衲衣鹤氅从章甫，落日看山一字行。山南夫子待多时，庭外松花落涧芝。夜半梦回闻鼓响，觉来颡泚冷沾眉。涧底白头僧浣衣，云间童子负薪归。幽栖更羡投林鸟，半巳寻巢半巳飞。千寻古木巳无柯，万丈深渊不起波。此日胜游他日记，落花时节到中峨。东海西头是我家，门前花径接鸥沙。三年别后徒多恨，敢道诗书读五车。山行十日只逢僧，尽道蒙恩报未曾。共上峨眉望宫阙，祥云五色绕三层。奉诏名山作胜游，壮怀如水不停流。今朝独坐峨眉顶，一览端能隘九州。榻借禅那岂夙缘，坐来浑似旧家毡。祗应心事惭苏晋，不解长斋绣佛前。
入山后览定水仰山二上人并吴讲师次予发成都绝句韵因复次韵述事言怀·其一
作者：方孝孺
朝代：明

落日斜明挂树瓢，下方城郭去人遥。青山过雨僧深定，门外云封独木桥。
入山后览定水仰山二上人并吴讲师次予发成都绝句韵因复次韵述事言怀·其七
作者：方孝孺
朝代：明

东海西头是我家，门前花径接鸥沙。三年别后徒多恨，敢道诗书读五车。
入山后览定水仰山二上人并吴讲师次予发成都绝句韵因复次韵述事言怀·其三
作者：方孝孺
朝代：明

倚涧人家近更清，吠风惊犬走还迎。衲衣鹤氅从章甫，落日看山一字行。
入山后览定水仰山二上人并吴讲师次予发成都绝句韵因复次韵述事言怀·其九
作者：方孝孺
朝代：明

奉诏名山作胜游，壮怀如水不停流。今朝独坐峨眉顶，一览端能隘九州。
入山后览定水仰山二上人并吴讲师次予发成都绝句韵因复次韵述事言怀·其二
作者：方孝孺
朝代：明

羽客禅僧也好奇，对人觅句几攒眉。林端新月初高夜，叶底残红落尽时。
入山后览定水仰山二上人并吴讲师次予发成都绝句韵因复次韵述事言怀·其五
作者：方孝孺
朝代：明

涧底白头僧浣衣，云间童子负薪归。幽栖更羡投林鸟，半巳寻巢半巳飞。
入山后览定水仰山二上人并吴讲师次予发成都绝句韵因复次韵述事言怀·其八
作者：方孝孺
朝代：明

山行十日只逢僧，尽道蒙恩报未曾。共上峨眉望宫阙，祥云五色绕三层。
入山后览定水仰山二上人并吴讲师次予发成都绝句韵因复次韵述事言怀·其六
作者：方孝孺
朝代：明

千寻古木巳无柯，万丈深渊不起波。此日胜游他日记，落花时节到中峨。
入山后览定水仰山二上人并吴讲师次予发成都绝句韵因复次韵述事言怀·其十
作者：方孝孺
朝代：明

榻借禅那岂夙缘，坐来浑似旧家毡。祗应心事惭苏晋，不解长斋绣佛前。
入山后览定水仰山二上人并吴讲师次予发成都绝句韵因复次韵述事言怀·其四
作者：方孝孺
朝代：明

山南夫子待多时，庭外松花落涧芝。夜半梦回闻鼓响，觉来颡泚冷沾眉。
再和并简林嘉猷
作者：方孝孺
朝代：明

夜光自有辉，不因磨砺圆。骐骥自致远，不以鞭策前。古来知道者，天质固使然。师友发其微，成德在早年。余少稍有慕，今也反自怜。子诚肯间我，嘉言著来笺。十年穷取友，四海几得朋。岂惟得吾徒，旁及老与僧。自昔得王子，勃郁气为增。子才信巳毅，愧我德未弘。所患涉道浅，未免临事懵。何由与子邻，讲习日可恒。温温我所爱，处子有林生。匪惟质柔嘉，迥出遗世情。从我南山游，斸雪煮黄精。共悲狙喜怒，静阅猴冠缨。生也尚审思，勿言韦布轻。巍巍孔孟业，岂以为公卿。
再次上巳约友登南楼前韵
作者：方孝孺
朝代：明

昔时喜饮酒，举白不辞深。及玆中岁来，巳复畏人斟。后生多所忽，岂识老会临。志士惜景光，登麓巳知岑。每闻前世事，颇见古人心。逝者良不息，将来谁嗣今。百年当有成，泯灭宁足钦。每怜伯牙陋，钟死破其琴。自得苟堪传，何必求知音。俯观水中鯈，仰？云际禽。真乐不吾隐，欣然豁烦襟。
再次上巳约友登南楼前韵
作者：方孝孺
朝代：明
体裁：古风

昔时喜饮酒，举白不辞深。及玆中岁来，巳复畏人斟。后生多所忽，岂识老会临。志士惜景光，登麓巳知岑。每闻前世事，颇见古人心。逝者良不息，将来谁嗣今。百年当有成，泯灭宁足钦。每怜伯牙陋，钟死破其琴。自得苟堪传，何必求知音。俯观水中鯈，仰�云际禽。真乐不吾隐，欣然豁烦襟。
再次石镜精舍会集韵
作者：方孝孺
朝代：明

风日淡秋晚，欣此佳会并。贤豪昔同调，泉石非旧盟。秪应念违别，忽作山中行。雄谈为绝倒，空谷腾欢声。论诗涉风雅，深夜张华灯。义交无老少，情亲如弟兄。斋中二三子，侍立环两楹。把酒起为寿，礼秩交相迎。丈人名文章，落纸诚世英。珊瑚与玉树，对之敢讥评。乃知高世人，不为尘俗萦。秋空白云散，悠然畅遐情。嗟予尚稚劣，夙心会簪缨。沉潜守编简，愁对寒虫鸣。岂知金石韵，铿锵振林坰。重玆领秀句，愿言当服膺。匪徼一时誉，终期千古名。野性淡无嗜，不求四美并。喜玆二三友，同结岁寒盟。愿言道义交，岂慕青云行。山深寡辙迹，地僻无嚣声。曲几列遗编，疏篱翳寒灯。凝神对贤哲，况共弟与兄。幽兰蔼北牖，脩竹罗前楹。忽闻长者车，倒屣欣趋迎。貌匪山泽癯，器乃邦国英。扬论彻幽邃，万汇随品评。风云时动荡，川岳互回萦。磊落贤俊姿，慷慨今古情。不耽好爵贵，飘然解簪缨。至今怀令望，江海传诗鸣。奇怀寄竹帛，安居守林坰。小子来问道，仰德思服膺。从玆勉素业，不愧知己名。太古日巳远，转觉浮伪并。不闻金兰契，岂愿同盘盟。浮云无定态，流水难西行。滔滔势利间，岂识韶濩声。翻思机巧徒，明灭风前灯。闭门绝闻见，所亲惟父兄。丈人忽来过，雅淡振轩楹。山禽竞喧呼，童稚亦欢迎。清诗多古调，妙论超时英。富贵苟不累，贫贱孰能萦。群贤共舒睡，万物属品评。星斗罗奇襟，风云动高情。瞿瞿世仪表，济济古冠缨。孰知枳棘间，尚有鸾凤鸣。鲰生寡交接，游息在村坰。偶玆观美德，夙兴当服膺。幸托龙门赏，终期崇令名。
再次石镜精舍会集韵·其一
作者：方孝孺
朝代：明

风日淡秋晚，欣此佳会并。贤豪昔同调，泉石非旧盟。秪应念违别，忽作山中行。雄谈为绝倒，空谷腾欢声。论诗涉风雅，深夜张华灯。义交无老少，情亲如弟兄。斋中二三子，侍立环两楹。把酒起为寿，礼秩交相迎。丈人名文章，落纸诚世英。珊瑚与玉树，对之敢讥评。乃知高世人，不为尘俗萦。秋空白云散，悠然畅遐情。嗟予尚稚劣，夙心会簪缨。沉潜守编简，愁对寒虫鸣。岂知金石韵，铿锵振林坰。重玆领秀句，愿言当服膺。匪徼一时誉，终期千古名。
再次石镜精舍会集韵·其三
作者：方孝孺
朝代：明

太古日巳远，转觉浮伪并。不闻金兰契，岂愿同盘盟。浮云无定态，流水难西行。滔滔势利间，岂识韶濩声。翻思机巧徒，明灭风前灯。闭门绝闻见，所亲惟父兄。丈人忽来过，雅淡振轩楹。山禽竞喧呼，童稚亦欢迎。清诗多古调，妙论超时英。富贵苟不累，贫贱孰能萦。群贤共舒睡，万物属品评。星斗罗奇襟，风云动高情。瞿瞿世仪表，济济古冠缨。孰知枳棘间，尚有鸾凤鸣。鲰生寡交接，游息在村坰。偶玆观美德，夙兴当服膺。幸托龙门赏，终期崇令名。
再次石镜精舍会集韵·其二
作者：方孝孺
朝代：明

野性淡无嗜，不求四美并。喜玆二三友，同结岁寒盟。愿言道义交，岂慕青云行。山深寡辙迹，地僻无嚣声。曲几列遗编，疏篱翳寒灯。凝神对贤哲，况共弟与兄。幽兰蔼北牖，脩竹罗前楹。忽闻长者车，倒屣欣趋迎。貌匪山泽癯，器乃邦国英。扬论彻幽邃，万汇随品评。风云时动荡，川岳互回萦。磊落贤俊姿，慷慨今古情。不耽好爵贵，飘然解簪缨。至今怀令望，江海传诗鸣。奇怀寄竹帛，安居守林坰。小子来问道，仰德思服膺。从玆勉素业，不愧知己名。
写怀
作者：方孝孺
朝代：明

子？声里吴？熟，星茧累累照人目。踏车已作春雷鸣，我独无人冷机轴。茧老蛾飞争奈何，愁端零乱如丝多。故人一去不复返，徒有血泪如春波。新婚巳盟未谐耦，青鸟传音在春后。青春会少离别多，心事殷勤向谁剖。君不见古井渊源百尺深，欲汲未得劳人心。井深百尺君莫恨，但恨绳索无千寻。
写怀
作者：方孝孺
朝代：明
体裁：古风

子�声里吴蚕熟，星茧累累照人目。踏车已作春雷鸣，我独无人冷机轴。茧老蛾飞争奈何，愁端零乱如丝多。故人一去不复返，徒有血泪如春波。新婚巳盟未谐耦，青鸟传音在春后。青春会少离别多，心事殷勤向谁剖。君不见古井渊源百尺深，欲汲未得劳人心。井深百尺君莫恨，但恨绳索无千寻。
初冬雨中独坐
作者：方孝孺
朝代：明

吾庐混人群，来往剧蛙黾。颇欣夜雨来，顿使踪迹屏。滔滔流水障，悄悄耳目静。风囱试展书，佳趣倏巳领。平生烟霞癖，夙昔慕箕颖。抗怀轩冕上，雅志星日炳。宁知堕俗流，汩没未获逞。奇怀独不忘，幽念时自省。豪雄外身名，旷士贱钟鼎。欲语嗟莫同，长歌碧林瞑。
别母舅哭外舅郑公
作者：方孝孺
朝代：明

昔奉安车共入关，拟于此路复南还。今朝独向江东去，泪洒西风草树斑。女甥携抱远相从，骨肉情深反负公。南郑江头三尺冢，夕阳衰草万山中。竹帛相期古道深，结婚端不为多金。自惭非是奇男子，恐负侯高择婿心。
别母舅哭外舅郑公·其一
作者：方孝孺
朝代：明

昔奉安车共入关，拟于此路复南还。今朝独向江东去，泪洒西风草树斑。
别母舅哭外舅郑公·其三
作者：方孝孺
朝代：明

竹帛相期古道深，结婚端不为多金。自惭非是奇男子，恐负侯高择婿心。
别母舅哭外舅郑公·其二
作者：方孝孺
朝代：明

女甥携抱远相从，骨肉情深反负公。南郑江头三尺冢，夕阳衰草万山中。
勉学诗
作者：方孝孺
朝代：明

残灯结成花，枯木化为菌。凋零如此物，秀气终未尽。人心最灵智，自弃独何忍。圣门本弘大，梯磴多接引。曾高愚鲁资，直解配颜闵。流年急如箭，发白难再鬒。及时不努力，老大成蠢蠢。树木生有枝，子弟教及时。七年异男女，八岁分尊卑。二五学书计，逢人多礼仪。二五学射御，四五加冠緌。今来谩不省，古道当如玆。欲作高高台，为尔宽作基。欲求深深井，为尔远为期。不闻邹孟学，还自俎豆嬉。人材日衰少，善保膝下儿。儿童聚嬉戏，不离父母傍。父母顾盻之，百忧为尔忘。惟此慈爱心，比同春日光。阳和透地脉，草木俱芬芳。儿身巳长大，能不念往常。愉色与婉容，倾心奉高当。嗟哉力何短，父母恩甚长。上堂拜父母，甘旨手自供。入庙罗豆笾，祀我祖与宗。死者魂魄安，生者恩义隆。一门无二志，謦欬生春风。岂惟薰闾里，上闻天九重。祥云及膏雨，滋我庭下松。孰云唐虞远，不得身遭逢。由来豪杰士，世世皆时雍。蔼蔼桑梓树，迟迟杖履音。未瞻父母颜，巳起恭敬心。树木手所植，杖履身所任。此物犹足重，况彼钟爱深。父爱我亦爱，不间兽与禽。六亲同骨肉，何以能相侵。莫驱屋上乌，乌有反哺诚。莫烹池中雁，雁行如弟兄。流观飞走伦，转见天地情。人生处骨肉，胡不心自平。田家一聚散，草木为枯荣。我愿三春日，垂光照紫荆。同根而并蒂，蔼蔼共生成。妻贤少夫祸，子孝宽父心。不知何人语，相传犹至今。室家两相好，如鼓瑟与琴。二亲岂不驩，花木罗春阴。虽云一樽酒，共酌还共斟。物情动相失，安用储千金。家睽在妇德，彖系有遗音。内则记孝养，檀弓著哀思。寥寥三代音，于此犹见之。我欲绘作图，岂乏丹青师。丹青状形体，性情那可为。冬夏适温凊，芳鲜在盘匜。二亲未饮食，如子渴与饥。奈何报木心，限以百岁期。飞鸟失其巢，尚且鸣声悲。创钜痛亦深，衰麻交涕洟。圣王为制礼，进退随天时。千人万人心，一人心可知。谯人夏侯氏，有女志独高。夫家尽荡灭，节义终持操。荣华昔共享，祸患今同遭。妾身偶生存，志巳埋黄蒿。亲戚勿讶我，人类异羽毛。引刀断耳鼻，见义不见刀。至厚莫如地，桑田变波涛。真金不畏火，见此女儿曹。结交须结心，取士须取德。古交金不鍊，古士麟五色。如何当世人，作事多倾侧。甘言转相媚，内险不可测。青青好禾稼，生此螟与螣。堂堂美少年，化为狐与蜮。人心天机在，利欲日夜昏。好苗莫助长，恶木先除根。斧斤一时缓，恶木何由断。莫畏根株深，所忧筋力短。吉人语何少，凶人语何多。多言亦反覆，简默终无他。可磨白圭玷，言玷不可磨。有口号谈天，有辨誇县河。心原一巳放，触物生偏颇。悠悠百年内，荣辱当如何。驱车入东洛，策马上西京。所遇何表表，莫非公与卿。旌旄出广路，百步辟人行。前驱与后拥，不绝如雷轰。人生处困阨，孰不思宠荣。此途良足乐，此任苦不轻。丈夫誓许国，身作万里城。永怀鼎足戒，毋使公餗倾。五行各异气，万物无全材。声当配匏竹，味即调盐梅。何器不适用，有根当复培。山中多松柏，城中多第宅。孟尝千金裘，一狐难取白。田单拜齐将，即墨乘孤危。群心效死斗，燕士不敢支。一朝宠禄盛，惜身思自持。小敌竟不下，大寇空若箕。功名每如此，树立终陵夷。国家匪忧危，宠尔将何为。动怀首鼠计，退与灾祸期。向非鲁连子，身死节亦亏。鸾凰寡俦匹，玉树少枝柯。贵人在高位，骨肉苦无多。轻车驾驷马，妙舞隋清歌。独乐不如众，中心欲如何。东家借一轴，西家求一梭。织成十丈幕，周我堂之阿。至亲隔咫尺，举首如山河。人生四海内，同作兄弟看。一夫向隅泣，满座为无欢。岂我无衣裳，念尔饥且寒。岂我无粱肉，为尔不能飧。群生本一原，有此恻隐端。胡为自汨没，功利日相残。辟如同母儿，给之豆与箪。夺彼以与此，终非心所安。饮马长城窟，窟中水无多。秋风动百草，水面亦生波。长城备外侮，室内起干戈。非关绝地脉，乃是伤人和。不见丰水上，灵台郁嵯峨。前有《大雅》诗，后有秦民歌。锸涂得苦水，流毒如江河。布帛文被体，粟菽味充饥。常人未识察，往往争好奇。贪奇不愿宝，刻成无当卮。大钧播万类，琐细各有宜。得时易长养，失叙徒施为。哀哉杨朱泪，滴向他路？。正途亦甚坦，舍此将安之。蜘蛛解布网，蛣蜣能转圜。万物各有役，何人得安然。周公贵为相，仰思夜不眠。仲尼大圣人，易书三绝编。孰谓我有耳，不闻古所传。一闻敢自堕，勇志如奔泉。好龙非真龙，藻绘等儿戏。惧虎思虎伤，声容凛然异。六经岂虚文，中有无尽意。一从河出图，光景不可閟。皎皎如日星，悠悠在天地。青编积几阁，翻阅何容易。曾参之一唯，已往难再值。劝尔一杯酒，君行莫匆匆。君心虽欲速，道路久乃通。东可窥大壑，西能越空同。不忧岁月晚，但忧筋力穷。三年刻片楮，九年成一弓。制作虽云难，为艺则巳工。小事可喻大，愿言置胸中。离离园中树，花开动无数。或红如丹朱，或白如瑩素。今日正自佳，明晨不如故。易盛还易衰，浮华眼前度。物情何参差，天地均雨露。南山有松柏，寿并金石固。
勉学诗·其一
作者：方孝孺
朝代：明

残灯结成花，枯木化为菌。凋零如此物，秀气终未尽。人心最灵智，自弃独何忍。圣门本弘大，梯磴多接引。曾高愚鲁资，直解配颜闵。流年急如箭，发白难再鬒。及时不努力，老大成蠢蠢。
勉学诗·其七
作者：方孝孺
朝代：明

妻贤少夫祸，子孝宽父心。不知何人语，相传犹至今。室家两相好，如鼓瑟与琴。二亲岂不驩，花木罗春阴。虽云一樽酒，共酌还共斟。物情动相失，安用储千金。家睽在妇德，彖系有遗音。
勉学诗·其三
作者：方孝孺
朝代：明

儿童聚嬉戏，不离父母傍。父母顾盻之，百忧为尔忘。惟此慈爱心，比同春日光。阳和透地脉，草木俱芬芳。儿身巳长大，能不念往常。愉色与婉容，倾心奉高当。嗟哉力何短，父母恩甚长。
勉学诗·其九
作者：方孝孺
朝代：明

谯人夏侯氏，有女志独高。夫家尽荡灭，节义终持操。荣华昔共享，祸患今同遭。妾身偶生存，志巳埋黄蒿。亲戚勿讶我，人类异羽毛。引刀断耳鼻，见义不见刀。至厚莫如地，桑田变波涛。真金不畏火，见此女儿曹。
勉学诗·其二
作者：方孝孺
朝代：明

树木生有枝，子弟教及时。七年异男女，八岁分尊卑。二五学书计，逢人多礼仪。二五学射御，四五加冠緌。今来谩不省，古道当如玆。欲作高高台，为尔宽作基。欲求深深井，为尔远为期。不闻邹孟学，还自俎豆嬉。人材日衰少，善保膝下儿。
勉学诗·其二十
作者：方孝孺
朝代：明

蜘蛛解布网，蛣蜣能转圜。万物各有役，何人得安然。周公贵为相，仰思夜不眠。仲尼大圣人，易书三绝编。孰谓我有耳，不闻古所传。一闻敢自堕，勇志如奔泉。
勉学诗·其二十一
作者：方孝孺
朝代：明

好龙非真龙，藻绘等儿戏。惧虎思虎伤，声容凛然异。六经岂虚文，中有无尽意。一从河出图，光景不可閟。皎皎如日星，悠悠在天地。青编积几阁，翻阅何容易。曾参之一唯，已往难再值。
勉学诗·其二十三
作者：方孝孺
朝代：明

离离园中树，花开动无数。或红如丹朱，或白如瑩素。今日正自佳，明晨不如故。易盛还易衰，浮华眼前度。物情何参差，天地均雨露。南山有松柏，寿并金石固。
勉学诗·其二十三
作者：方孝孺
朝代：明
体裁：古风

离离园中树，花开动无数。或红如丹朱，或白如莹素。今日正自佳，明晨不如故。易盛还易衰，浮华眼前度。物情何参差，天地均雨露。南山有松柏，寿并金石固。
勉学诗·其二十二
作者：方孝孺
朝代：明

劝尔一杯酒，君行莫匆匆。君心虽欲速，道路久乃通。东可窥大壑，西能越空同。不忧岁月晚，但忧筋力穷。三年刻片楮，九年成一弓。制作虽云难，为艺则巳工。小事可喻大，愿言置胸中。
勉学诗·其五
作者：方孝孺
朝代：明

蔼蔼桑梓树，迟迟杖履音。未瞻父母颜，巳起恭敬心。树木手所植，杖履身所任。此物犹足重，况彼钟爱深。父爱我亦爱，不间兽与禽。六亲同骨肉，何以能相侵。
勉学诗·其八
作者：方孝孺
朝代：明

内则记孝养，檀弓著哀思。寥寥三代音，于此犹见之。我欲绘作图，岂乏丹青师。丹青状形体，性情那可为。冬夏适温凊，芳鲜在盘匜。二亲未饮食，如子渴与饥。奈何报木心，限以百岁期。飞鸟失其巢，尚且鸣声悲。创钜痛亦深，衰麻交涕洟。圣王为制礼，进退随天时。千人万人心，一人心可知。
勉学诗·其六
作者：方孝孺
朝代：明

莫驱屋上乌，乌有反哺诚。莫烹池中雁，雁行如弟兄。流观飞走伦，转见天地情。人生处骨肉，胡不心自平。田家一聚散，草木为枯荣。我愿三春日，垂光照紫荆。同根而并蒂，蔼蔼共生成。
勉学诗·其十
作者：方孝孺
朝代：明

结交须结心，取士须取德。古交金不鍊，古士麟五色。如何当世人，作事多倾侧。甘言转相媚，内险不可测。青青好禾稼，生此螟与螣。堂堂美少年，化为狐与蜮。
勉学诗·其十一
作者：方孝孺
朝代：明

人心天机在，利欲日夜昏。好苗莫助长，恶木先除根。斧斤一时缓，恶木何由断。莫畏根株深，所忧筋力短。
勉学诗·其十七
作者：方孝孺
朝代：明

人生四海内，同作兄弟看。一夫向隅泣，满座为无欢。岂我无衣裳，念尔饥且寒。岂我无粱肉，为尔不能飧。群生本一原，有此恻隐端。胡为自汨没，功利日相残。辟如同母儿，给之豆与箪。夺彼以与此，终非心所安。
勉学诗·其十三
作者：方孝孺
朝代：明

驱车入东洛，策马上西京。所遇何表表，莫非公与卿。旌旄出广路，百步辟人行。前驱与后拥，不绝如雷轰。人生处困阨，孰不思宠荣。此途良足乐，此任苦不轻。丈夫誓许国，身作万里城。永怀鼎足戒，毋使公餗倾。
勉学诗·其十九
作者：方孝孺
朝代：明

布帛文被体，粟菽味充饥。常人未识察，往往争好奇。贪奇不愿宝，刻成无当卮。大钧播万类，琐细各有宜。得时易长养，失叙徒施为。哀哉杨朱泪，滴向他路？。正途亦甚坦，舍此将安之。
勉学诗·其十九
作者：方孝孺
朝代：明
体裁：古风

布帛文被体，粟菽味充饥。常人未识察，往往争好奇。贪奇不愿宝，刻成无当卮。大钧播万类，琐细各有宜。得时易长养，失叙徒施为。哀哉杨朱泪，滴向他路�。正途亦甚坦，舍此将安之。
勉学诗·其十二
作者：方孝孺
朝代：明

吉人语何少，凶人语何多。多言亦反覆，简默终无他。可磨白圭玷，言玷不可磨。有口号谈天，有辨誇县河。心原一巳放，触物生偏颇。悠悠百年内，荣辱当如何。
勉学诗·其十五
作者：方孝孺
朝代：明

田单拜齐将，即墨乘孤危。群心效死斗，燕士不敢支。一朝宠禄盛，惜身思自持。小敌竟不下，大寇空若箕。功名每如此，树立终陵夷。国家匪忧危，宠尔将何为。动怀首鼠计，退与灾祸期。向非鲁连子，身死节亦亏。
勉学诗·其十八
作者：方孝孺
朝代：明

饮马长城窟，窟中水无多。秋风动百草，水面亦生波。长城备外侮，室内起干戈。非关绝地脉，乃是伤人和。不见丰水上，灵台郁嵯峨。前有《大雅》诗，后有秦民歌。锸涂得苦水，流毒如江河。
勉学诗·其十六
作者：方孝孺
朝代：明

鸾凰寡俦匹，玉树少枝柯。贵人在高位，骨肉苦无多。轻车驾驷马，妙舞隋清歌。独乐不如众，中心欲如何。东家借一轴，西家求一梭。织成十丈幕，周我堂之阿。至亲隔咫尺，举首如山河。
勉学诗·其十四
作者：方孝孺
朝代：明

五行各异气，万物无全材。声当配匏竹，味即调盐梅。何器不适用，有根当复培。山中多松柏，城中多第宅。孟尝千金裘，一狐难取白。
勉学诗·其四
作者：方孝孺
朝代：明

上堂拜父母，甘旨手自供。入庙罗豆笾，祀我祖与宗。死者魂魄安，生者恩义隆。一门无二志，謦欬生春风。岂惟薰闾里，上闻天九重。祥云及膏雨，滋我庭下松。孰云唐虞远，不得身遭逢。由来豪杰士，世世皆时雍。
勉学诗（八首）
作者：方孝孺
朝代：明

劝尔一杯酒，君行莫匆匆。
君心虽欲速，道路久乃通。
东可窥大壑，西能越空同。
不忧岁月晚，但忧筋力穷。
三年刻片楮，九年成一弓。
制作虽云难，为艺则已工。
小事可喻大，愿言置胸中。¤
勉学诗（八首）
作者：方孝孺
朝代：明

莫驱屋上乌，乌有返哺诚。
莫烹池中雁，雁行如弟兄。
流观飞走伦，转见天地情。
人生处骨肉，胡不心自平。
田家一聚散，草木为枯荣。
我愿三春日，垂光照紫荆。
同根而并蒂，蔼蔼共生成。
勉学诗（八首）
作者：方孝孺
朝代：明

驱车入东雒，策马上西京。所遇何表表，莫非公与卿。旌旄出广路，百步辟人行。前驱与后拥，不绝如雷轰。人生处困厄，孰不思宠荣。此途良足乐，此任苦不轻。丈夫誓许国，身作万里程。永怀鼎足戒，毋使公膋倾。¤
勉学诗（八首）
作者：方孝孺
朝代：明

鸾凤寡俦匹，玉树少枝柯。
贵人在高位，骨肉苦无多。
轻车驾驷马，妙舞随清歌。
独乐不如众，中心欲如何。
东家借一轴，西家求一梭。
织成十丈幕，周我堂之阿。
至亲隔咫尺，举首如山河。¤
勉学诗（八首）
作者：方孝孺
朝代：明

黄河西北来，云自昆仑丘。
经行非一山，回薄半九州。
上有不测源，下有无尽流。
万化同此机，不知几春秋。
分明天地心，不为浅狭谋。
痴人用小计，颠倒若无求。
安得申韩氏，化为古伊周。¤
又送叔贞之成都
作者：方孝孺
朝代：明

空名诳当世，自误还劳人。郑子复为谁，跋涉穷冬春。去年赴上国，风雪迷江津。徒步从我行，面黑手足皴。今玆有徵命，欲往志靡伸。子复之成都，代余陈所因。念子远游学，三年别慈亲。敝衣犯缁垢，断裂莫为纫。蜀道幸坦平，王化甚惠仁。历览快心目，庶足忘苦辛。诸葛政犹在，少陵诗有神。浩荡观大江，穹秀瞻峨岷。心胸蕴奇伟，抚事气益振。丈夫平生怀，岂惟安其身。况可广咨访，大邦多缙绅。恨我不得俱，惟恐孤主恩。见王再三谢，念此疏远臣。
发褒城过七盘岭宿独架桥阁上
作者：方孝孺
朝代：明

名为不祥器，斯理昔未觉。及玆困奔走，始叹立论确。险哉七盘山，羊肠凌巘崿。三年八往返，颠顿发早白。此行当盛夏，溽暑逞馀虐。昼伏避蚊䖟，宵征越林薄。危桥带褒水，俯瞰波流恶。凿石劳众工，缘崖搆飞阁。下扶千柱壮，上倚浮云弱。怒雷地㡳鸣，悬瀑崖际落。山中邮传少，过客资凄泊。劳者务苟安，宁思非所托。更阑急雨至，洪涛相喷薄。鬼神助晦冥，天地混磅礴。病身倦辗转，酣寝绝疑愕。晨兴霄景澄，林壑还可乐。有生大化中，万变相综错。所遇听自然，何处匪安宅。历聘鲁中叟，咏归沂上客。劳逸命分殊，顺俟安敢择。
吊李白
作者：方孝孺
朝代：明

君不见唐朝李白特达士其人君不见唐朝李白特达士，其人虽亡神不死。声名流落天地间，千载高风有谁似。我今诵诗篇，乱发飘萧寒。若非胸中湖海阔，定有九曲蛟龙蟠。却忆金銮殿上见天子，玉山巳颓扶不起。脱靴力士秪羞颜，捧砚杨妃劳玉指。当时豪侠应一人，岂爱富贵留其身。归来长安弄明月，从此不复朝金阙。酒家有酒频典衣，日日醉倒身忘归。诗成不？鬼神泣，笔下自有烟云飞。丈夫襟怀真磊落，将口谈天日月薄。泰山高兮高可夷，沧海深兮深可涸。惟有李白天才夺造化，世人孰得窥其作。我言李白古无双，至今采石生辉光。嗟哉石崇空豪富，终当埋没声不扬。黄金白璧不足贵，但愿男儿有笔如长杠。
吊李白
作者：方孝孺
朝代：明
体裁：古风

君不见唐朝李白特达士，其人虽亡神不死。声名流落天地间，千载高风有谁似。我今诵诗篇，乱发飘萧寒。若非胸中湖海阔，定有九曲蛟龙蟠。却忆金銮殿上见天子，玉山巳颓扶不起。脱靴力士秪羞颜，捧砚杨妃劳玉指。当时豪侠应一人，岂爱富贵留其身。归来长安弄明月，从此不复朝金阙。酒家有酒频典衣，日日醉倒身忘归。诗成不�鬼神泣，笔下自有烟云飞。丈夫襟怀真磊落，将口谈天日月薄。泰山高兮高可夷，沧海深兮深可涸。惟有李白天才夺造化，世人孰得窥其作。我言李白古无双，至今采石生辉光。嗟哉石崇空豪富，终当埋没声不扬。黄金白璧不足贵，但愿男儿有笔如长杠。
哭吴樗庵先生五十韵
作者：方孝孺
朝代：明

夫子嗟沦丧，乡闾顿寂寥。百年遗老尽，一代典刑销。在昔朝廷盛，诸儒学业饶。著书磨岁月，抗论切云霄。独步才偏壮，清时俗未浇。翟门人竞集，郑驿客尝邀。冠盖来千里，牲牢具一朝。柳营嘶騕袅，茗椀捧妖娆。家酿传荷叶，溪鲜贯柳条。醉犹亲简策，乐不为箪瓢。晚节趋王命，颦眉逐使轺。将军开幕府，画诺任宾僚。燕蓟藩翰重，兵戎节制遥。宣威增国势，褫魄遁天骄。绝漠清烽火，前驱奏鼓箫。归田心恋恋，解组思飘飘。松菊犹堪理，桑榆幸未彫。散金思效广，击壤愿歌尧。纱帽长蒙首，银章懒束腰。吟哦今李杜，吐纳古松乔。胜会无虚日，清谈或屡宵。小心亲里闬，避咎狎渔樵。名美偏招谤，年高未免谣。斗牛嗔孔雀，孤鹤畏鸱鸮。媚灶惭何枉，怀沙恨莫消。事随东逝水，迹断旧题桥。素榇还家惨，缌麻聚哭嚣。可怜婴世网，本不负天朝。盛德知谁继，冤魂谩拟招。园林春黯淡，风雨暮飘飖。致远悲良骥，抟空忆皂雕。闻丧皆顿足，知己自垂髫。秀句时称赏，华筵必辱要。吟成珠满纸，坐久斗回杓。适意鱼依藻，搜奇翠映苕。剧谈衾每共，痛饮烛频烧。发为工诗白，心缘虑患焦。岂知埋玉树，常想报琼瑶。剑许何当挂，琴存久不调。巳同麟毙鲁，空待鹤归辽。官忍题朱旐，家闻卖黑貂。径荒泥蚓出，池废雨蛙跳。隆替天难问，灾祥理匪昭。圣贤从古叹，忧患几人超。女在难同蔡，身危不类脁。知音俄顷失，抱疾转无聊。蜀魄三更月，胥江万古潮。谁能名季札，应解诉皋陶。痛绝生刍奠，哀伤坏木嗂。空斋暮闻笛，挥泪向风飙。
哭吴樗庵先生五十韵
作者：方孝孺
朝代：明
体裁：五言排律

夫子嗟沦丧，乡闾顿寂寥。百年遗老尽，一代典刑销。在昔朝廷盛，诸儒学业饶。著书磨岁月，抗论切云霄。独步才偏壮，清时俗未浇。翟门人竞集，郑驿客尝邀。冠盖来千里，牲牢具一朝。柳营嘶騕袅，茗碗捧妖娆。家酿传荷叶，溪鲜贯柳条。醉犹亲简策，乐不为箪瓢。晚节趋王命，颦眉逐使轺。将军开幕府，画诺任宾僚。燕蓟藩翰重，兵戎节制遥。宣威增国势，褫魄遁天骄。绝漠清烽火，前驱奏鼓箫。归田心恋恋，解组思飘飘。松菊犹堪理，桑榆幸未彫。散金思效广，击壤愿歌尧。纱帽长蒙首，银章懒束腰。吟哦今李杜，吐纳古松乔。胜会无虚日，清谈或屡宵。小心亲里闬，避咎狎渔樵。名美偏招谤，年高未免谣。斗牛嗔孔雀，孤鹤畏鸱鸮。媚灶惭何枉，怀沙恨莫消。事随东逝水，迹断旧题桥。素榇还家惨，缌麻聚哭嚣。可怜婴世网，本不负天朝。盛德知谁继，冤魂谩拟招。园林春黯淡，风雨暮飘飖。致远悲良骥，抟空忆皂雕。闻丧皆顿足，知己自垂髫。秀句时称赏，华筵必辱要。吟成珠满纸，坐久斗回杓。适意鱼依藻，搜奇翠映苕。剧谈衾每共，痛饮烛频烧。发为工诗白，心缘虑患焦。岂知埋玉树，常想报琼瑶。剑许何当挂，琴存久不调。巳同麟毙鲁，空待鹤归辽。官忍题朱旐，家闻卖黑貂。径荒泥蚓出，池废雨蛙跳。隆替天难问，灾祥理匪昭。圣贤从古叹，忧患几人超。女在难同蔡，身危不类脁。知音俄顷失，抱疾转无聊。蜀魄三更月，胥江万古潮。谁能名季札，应解诉皋陶。痛绝生刍奠，哀伤坏木嗂。空斋暮闻笛，挥泪向风飙。
喜脩德汝器二君子偕嘉猷秀才至二首
作者：方孝孺
朝代：明

宛宛心所慕，盈盈日兴思。今辰果何祥，举目皆在玆。经时抱沉瘵，杜门谢亲知。狷独莫与徒，有怀欲从谁。聊求古人志，远与后世期。放情简册间，庶以静自怡。此意信似拙，众方背而驰。非子秉冲襟，畴能无弃遗。敝庐面落日，炎暑每相欺。清谈偶有适，四座生凉飔。久乏经世具，孰正生民彝。深衷郁未宣，流光迅难追。嘅馀喜胥会，岂以慰我私。相期树斯道，与国隆丕基。孟春期过我，仲夏始来翔。只尺同里居，会合犹莫常。何况涉远道，各据天一方。言归虽有期，心思讵能忘。我如失群鹤，敛翮鸡骛场。时逢凉飙发，仰首睇穹苍。子若随阳雁，高举隘八荒。知时识天叙，岂慕稻与粱。哲兄富文学，簪笔侍贤王。爱国心事苦，念亲梦魂长。朝退寝室静，阅书焚妙香。宾僚各雨散，思子不在旁。子去义所安，讲道信有望。山河壮都会，图谱有馀芳。吊古考隆替，抚时推兴亡。贾传论过秦，杜生赋阿房。千秋继奇伟，亦足宣慨慷。顾惟河洛间，神丘郁相当。远思百圣烈，近想群贤臧。载瞻伊水滨，二龙宣重光。和贞各诣极，崇眇交挥扬。后来闽衡杰，阐述烂昭章。匪是启灵秘，正途巳微茫。愿子奋遐躅，整策趋康庄。明明吾所怀，暨暨宜力将。幽独静自悯，内视德甚凉。方忻丽泽益，垂析情增伤。迟子即来旋，？迹鸳鹭行。坠绪俟并缉，他？冀同攘。重开万古昏，再睹斯民昌。深期实在玆，抱瘵语莫详。行当重执手，母使热中肠。
喜脩德汝器二君子偕嘉猷秀才至二首·其一
作者：方孝孺
朝代：明

宛宛心所慕，盈盈日兴思。今辰果何祥，举目皆在玆。经时抱沉瘵，杜门谢亲知。狷独莫与徒，有怀欲从谁。聊求古人志，远与后世期。放情简册间，庶以静自怡。此意信似拙，众方背而驰。非子秉冲襟，畴能无弃遗。敝庐面落日，炎暑每相欺。清谈偶有适，四座生凉飔。久乏经世具，孰正生民彝。深衷郁未宣，流光迅难追。嘅馀喜胥会，岂以慰我私。相期树斯道，与国隆丕基。
喜脩德汝器二君子偕嘉猷秀才至二首·其二
作者：方孝孺
朝代：明

孟春期过我，仲夏始来翔。只尺同里居，会合犹莫常。何况涉远道，各据天一方。言归虽有期，心思讵能忘。我如失群鹤，敛翮鸡骛场。时逢凉飙发，仰首睇穹苍。子若随阳雁，高举隘八荒。知时识天叙，岂慕稻与粱。哲兄富文学，簪笔侍贤王。爱国心事苦，念亲梦魂长。朝退寝室静，阅书焚妙香。宾僚各雨散，思子不在旁。子去义所安，讲道信有望。山河壮都会，图谱有馀芳。吊古考隆替，抚时推兴亡。贾传论过秦，杜生赋阿房。千秋继奇伟，亦足宣慨慷。顾惟河洛间，神丘郁相当。远思百圣烈，近想群贤臧。载瞻伊水滨，二龙宣重光。和贞各诣极，崇眇交挥扬。后来闽衡杰，阐述烂昭章。匪是启灵秘，正途巳微茫。愿子奋遐躅，整策趋康庄。明明吾所怀，暨暨宜力将。幽独静自悯，内视德甚凉。方忻丽泽益，垂析情增伤。迟子即来旋，？迹鸳鹭行。坠绪俟并缉，他？冀同攘。重开万古昏，再睹斯民昌。深期实在玆，抱瘵语莫详。行当重执手，母使热中肠。
喜脩德汝器二君子偕嘉猷秀才至二首·其二
作者：方孝孺
朝代：明
体裁：古风

孟春期过我，仲夏始来翔。只尺同里居，会合犹莫常。何况涉远道，各据天一方。言归虽有期，心思讵能忘。我如失群鹤，敛翮鸡骛场。时逢凉飙发，仰首睇穹苍。子若随阳雁，高举隘八荒。知时识天叙，岂慕稻与粱。哲兄富文学，簪笔侍贤王。爱国心事苦，念亲梦魂长。朝退寝室静，阅书焚妙香。宾僚各雨散，思子不在旁。子去义所安，讲道信有望。山河壮都会，图谱有馀芳。吊古考隆替，抚时推兴亡。贾传论过秦，杜生赋阿房。千秋继奇伟，亦足宣慨慷。顾惟河洛间，神丘郁相当。远思百圣烈，近想群贤臧。载瞻伊水滨，二龙宣重光。和贞各诣极，崇眇交挥扬。后来闽衡杰，阐述烂昭章。匪是启灵秘，正途巳微茫。愿子奋遐躅，整策趋康庄。明明吾所怀，暨暨宜力将。幽独静自悯，内视德甚凉。方忻丽泽益，垂析情增伤。迟子即来旋，�迹鸳鹭行。坠绪俟并缉，他�冀同攘。重开万古昏，再睹斯民昌。深期实在玆，抱瘵语莫详。行当重执手，母使热中肠。
四月一日蒙赐宴浣花新建草堂感恩怀古偶作
作者：方孝孺
朝代：明

灵雨过瑶阶，朝阳丽金殿。吾王讲艺馀，特赐群儒宴。玆惟杜子宅，遗址当郊甸。盛代仰前脩，高堂歘重建。葺茅昭旧迹，拓地增新观。栋宇极崇华，檐甍俨雕焕。两楹陈绮席，仙体兼珍膳。列坐无俗宾，衔恩共酬劝。花溪浮砌净，雪岭当窗见。览物独兴怀，古人如对面。追思天宝后，宇内疲征战。徒抱稷契心，莫睹唐虞禅。薄游经险阻，放意娱篇翰。使获遭圣明，宁令老贫贱。人生鲜遇合，自昔共嗟惋。并世或弃捐，千秋有相羡。吾曹独何幸，浅技蒙深眷。难报国士知，空为昔贤叹。江山钟粹美，天地存幽赞。伫俟英俊兴，重看盛文献。
四箴
作者：方孝孺
朝代：明
体裁：古风

子孝宽父心，斯言诚为确。不患父不慈，子贤亲自乐。父母天地心，大小无厚薄。大舜日夔夔，瞽瞍亦允若。夫以义为良，妇以顺为令。和乐祯祥来，乖戾灾祸应。举案必齐眉，如宾互相敬。牝鸡一晨鸣，三纲何由正。兄须爱其弟，弟必恭其兄。勿以纤毫利，伤此骨肉情。周公赋棠棣，田氏感紫荆。连枝复同气，妇言慎无听。损友敬而远，益友宜相亲。所交在贤德，岂论富与贫。君子淡如水，岁久情愈真。小人口如蜜，转眼如雠人。
墨菊
作者：方孝孺
朝代：明

解印归来鬓巳斑，故园松菊可怡颜。祗缘三径荒凉久，特写秋花仔细看。分根昔日向东篱，种近羲之洗砚池。几度偶浇池上水，花开朵朵墨淋漓。
墨菊·其一
作者：方孝孺
朝代：明

解印归来鬓巳斑，故园松菊可怡颜。祗缘三径荒凉久，特写秋花仔细看。
墨菊·其二
作者：方孝孺
朝代：明

分根昔日向东篱，种近羲之洗砚池。几度偶浇池上水，花开朵朵墨淋漓。
夏月登岱
作者：方孝孺
朝代：明
体裁：七言律诗

振衣千仞思悠悠，泰岱于今惬胜游。秦汉旧封悬碧落，乾坤胜概点浮沤。海明日观三更晓，风动天门九夏秋。更上云端频极目，紫微光电闪吴钩。
夜度桑洲驿
作者：方孝孺
朝代：明

山路弯弯石甃平，碧天凉露下三更。无端一夜西风恶，吹着新愁上紫荆。
大行皇帝挽诗
作者：方孝孺
朝代：明

睿哲君天下，恢弘德化新。宵衣啚治道，侧席致贤臣。王气金台晓，仁风玉宇春。忽朝云晏驾，率土泪沾巾。
失砚叹
作者：方孝孺
朝代：明
体裁：古风

吾家石砚玄玉色，来自扶桑海中国。荡摩日月露光精，吞吐波涛含润泽。天生奇质为世用，海王龙伯不敢匿。少时得之方外人，四座传玩皆叹息。二十年来亲翰墨，北走洙泗西梁益。钱塘会稽屡游历，鬼神呵护同珙璧。水怪山精皆辟易，佐我为文写胸臆。上探玄化与为敌，宣畅民彝辅皇极。云雨布濩飞霹雳，倏忽变迁靡定迹。谬致声名惊四方，招谤速侮不煖席。其间损益两相补，砚也于余良尽职。岂知万事不可料，昔者相亲今不得。潼关群盗何大剧，窃瞰行人俟昏黑。金钱虽失不足叹，此砚使我深痛惜。我非玩物有偏爱，又非昧理苦蔽惑。直伤美器不遇主，有似贤才受驱迫。真卿奉使陷叛臣，苏武持节幽异域。忠肝义胆贯天地，岂忍包羞污凶逆。孔子春秋至谨严，细事不肯登简策。大弓宝玉二物耳，特书盗窃惩乱贼。我诛鼠辈恨无力，著作有心禆六籍。何时见汝生羽翼，奋飞重来侍吾侧。不然变化为星辰，照临下土常烜赫。外物聚散如置奕，胡为念汝长戚戚。君不见自我得之失无憾，不如萧公差达识。
失砚叹
作者：方孝孺
朝代：明

吾家石砚玄玉色，来自扶桑海中国。荡摩日月露光精，吞吐波涛含润泽。天生奇质为世用，海王龙伯不敢匿。少时得之方外人，四座传玩皆叹息。二十年来亲翰墨，北走洙泗西梁益。钱塘会稽屡游历，鬼神呵护同珙璧。水怪山精皆辟易，佐我为文写胸臆。上探玄化与为敌，宣畅民彝辅皇极。云雨布濩飞霹雳，倏忽变迁靡定迹。谬致声名惊四方，招谤速侮不煖席。其间损益两相？，砚也于余良尽职。岂知万事不可料，昔者相亲今不得。潼关群盗何大剧，窃瞰行人俟昏黑。金钱虽失不足叹，此砚使我深痛惜。我非玩物有偏爱，又非昧理苦蔽惑。直伤美器不遇主，有似贤才受驱迫。真卿奉使陷叛臣，苏武持节幽异域。忠肝义胆贯天地，岂忍包羞污凶逆。孔子春秋至谨严，细事不肯登简策。大弓宝玉二物耳，特书盗窃惩乱贼。我诛鼠辈恨无力，著作有心禆六籍。何时见汝生羽翼，奋飞重来侍吾侧。不然变化为星辰，照临下土常烜赫。外物聚散如置奕，胡为念汝长戚戚。君不见自我得之失无憾，不如萧公差达识。
奉怀太史公用尽字韵
作者：方孝孺
朝代：明

隆替存恒期，含生会当尽。独遭诬枉搆，既往有馀悯。哀彼草昧初，遗黎困戈盾。英雄逞割据，未暇分牡牝。公来作蓍龟，王略见封畛。上为宗社镇，下为邦国准。旂常揭日月，钟罄罗簴簨。讽谏陆贾多，制作张华敏。格天诚密运，恤物涕潜陨。气回穷冬温，力导大川引。竭忠职调护，垂老辞疾疢。谓可乐桑榆，相从拾芝菌。安知事乖谬，玄造独何忍。颠顿万里行，流离阖门殒。所馀巳无几，犹受饥冻窘。自顾受深知，无能效赒赈。是非属公议，不以穷达泯。终古仰大名，昭回配箕轸。纷纷荣辱论，百世同一哂。三叹秋风前，目送高飞隼。
奉试灵芝甘露论
作者：方孝孺
朝代：明

汉家图治策贤良，董子昌言日月光。自笑腐儒千载后，却劳圣主试文章。
宋五公 其一 李文靖公
作者：方孝孺
朝代：明

李公安平相，雅识极渊永。惓惓闵无告，扣陛日有请。格君古不易，虑国存要领。纷然土木兴，始悟先几炳。
宋五公 其三 寇忠悯公
作者：方孝孺
朝代：明

寇公社稷臣，识远才亦果。张皇澶渊狩，佞幸惭计左。青衫老作吏，赤子泪交堕。宏谟虽不终，亦足振媮惰。
宋五公 其二 王文贞公
作者：方孝孺
朝代：明

盛德每多容，平世喜迂怪。公操镇静量，不幸当其会。神书祀河岳，王府穷赏赉。昭昭知过心，宠禄有馀悔。
宋五公 其五 司马温公
作者：方孝孺
朝代：明

倾否难永图，拯溺有遗巧。肫肫反正力，诚节动穹昊。群邪竞回遹，善政恣纷扰。废兴岂人谋，千秋仰元老。
宋五公 其四 范文正公
作者：方孝孺
朝代：明

布衣忧社稷，此义古亦然。桓桓高平志，致主二帝前。时屯道难合，谤息名愈全。继明有良胤，千载陋韦贤。
宋五公·李文靖公
作者：方孝孺
朝代：明

李公安平相，雅识极渊永。惓惓闵无告，扣陛日有请。格君古不易，虑国存要领。纷然土木兴，始悟先几炳。盛德每多容，平世喜迂怪。公操镇静量，不幸当其会。神书祀河岳，王府穷赏赉。昭昭知过心，宠禄有馀悔。寇公社稷臣，识远才亦果。张皇澶渊狩，佞幸惭计左。青衫老作吏，赤子泪交堕。宏谟虽不终，亦足振媮惰。布衣忧社稷，此义古亦然。桓桓高平志，致主二帝前。时屯道难合，谤息名愈全。继明有良胤，千载陋韦贤。倾否难永图，拯溺有遗巧。肫肫反正力，诚节动穹昊。群邪竞回遹，善政恣纷扰。废兴岂人谋，千秋仰元老。
客至
作者：方孝孺
朝代：明

竹里烹茶费屡呼，携壶沽酒绕村无。同餐麦饭无难色，风槩知非浅丈夫。
家兄寄中秋会饮诗因分韵述怀以荅
作者：方孝孺
朝代：明
体裁：古风

时过不自惜，长年转多忧。壮心若湍水，涌激不少休。念昔童稚日，此身百无愁。良霄见明月，喜跃如有求。大母方寿康，诸祖未白头。开筵罗广庭，蔬果间殽鱐。先公奉觞起，叔父迭献酬。玉立四五人，文采皆琳璆。酒行闻雅歌，鹿鸣和呦呦。岂无辨难言，礼义皆先猷。脱略轻万事，高视旷九州。每卑楚汉业，或误良平谋。奋袖时抵掌，举箸借前筹。座间二季父，豪俊邈无俦。慷慨颇蜂起，自许公与侯。酒罢宁复眠，长吟倚危楼。夜阑得秀句，叩户来相投。我时被钟爱，兄弟共哗咻。席宾欲亡酒，辄笑牵衣留。转眼二十年，存亡两悠悠。庭闱音容绝，门户变故稠。巢坏鹤上天，雷行龙脱湫。惟馀老仲父，衰鬓对清秋。今岁月最好，我适南山游。含情面尊俎，感叹盖有由。伯氏欲相宽，新诗递来邮。发函清泪堕，纸湿不可收。永思旧所见，一往如川流。于今会饥欢，颇似昔日否。我家势运谬，难与时人侔。譬彼百年屋，不足施雕锼。愿伯善扶持，重使楹栋脩。庶免倾压虞，百口蒙庇庥。我愚更懒惰，朴学愧前脩。术疏何所成，言高每难雠。空怀济物志，梦寐谈孔周。岁华易为度，自哂等浮沤。长恐坠遗业，上贻先人羞。伯也幸闵我，正救愆与尤。复为戒诸弟，敦睦无相犹。道德在诗书，为生视田畴。天伦苟足乐，外物皆悬疣。骨肉岂异人，风波同一舟。持家尚礼让，处众贵和柔。堂构倘树立，梓�加丹髹。重还当时盛，岂特才艺优。世欲登虞唐，吾将老林丘。终期友爱乐，黄发叙绸缪。深衷久有怀，对月偶歌讴。歌竟视天宇，寒光冲斗牛。